CELEX: 32013R0984
Language: el
Date: 2013-10-14 00:00:00
Title: Κανονισμός (ΕΕ) αριθ. 984/2013 της Επιτροπής, της 14ης Οκτωβρίου 2013 , για τη θέσπιση κώδικα δικτύου σχετικά με μηχανισμούς κατανομής δυναμικότητας στα συστήματα μεταφοράς αερίου και για τη συμπλήρωση του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

15.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 273/5
            
         ΚΑΝΟΝΙΣΜΌΣ (ΕΕ) αριθ. 984/2013 ΤΗΣ ΕΠΙΤΡΟΠΉΣ
   της 14ης Οκτωβρίου 2013
   για τη θέσπιση κώδικα δικτύου σχετικά με μηχανισμούς κατανομής δυναμικότητας στα συστήματα μεταφοράς αερίου και για τη συμπλήρωση του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (1), και ιδίως το άρθρο 6 παράγραφος 11,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 715/2009 καθορίζει κανόνες χωρίς διακρίσεις για τις συνθήκες πρόσβασης στα δίκτυα μεταφοράς φυσικού αερίου με στόχο την εξασφάλιση της ορθής λειτουργίας της εσωτερικής αγοράς αερίου.
            
         
               (2)
            
            
               Η πρόβλεψη διπλασιασμού των συστημάτων μεταφοράς αερίου δεν αποτελεί στις περισσότερες περιπτώσεις ούτε οικονομική ούτε αποτελεσματική λύση. Ο ανταγωνισμός στις αγορές φυσικού αερίου απαιτεί, επομένως, διαφανή και χωρίς διακρίσεις πρόσβαση στην υποδομή αερίου για όλους τους χρήστες του δικτύου. Εντούτοις, σε μεγάλο μέρος της Ένωσης, η έλλειψη ισότιμης και διαφανούς πρόσβασης στη δυναμικότητα μεταφοράς παραμένει σημαντικό εμπόδιο για την επίτευξη αποτελεσματικού ανταγωνισμού στην αγορά χονδρικής. Επιπλέον, το γεγονός ότι οι εθνικοί κανόνες διαφέρουν μεταξύ κρατών μελών παρεμποδίζει τη δημιουργία μιας ευρύθμως λειτουργούσας εσωτερικής αγοράς αερίου.
            
         
               (3)
            
            
               Η μη αποδοτική χρήση των σωληναγωγών μεταφοράς αερίου υπό υψηλή πίεση της Ένωσης και η περιορισμένη πρόσβαση σε αυτούς οδηγούν σε μη βέλτιστες συνθήκες αγοράς. Για τα διασυνδεδεμένα δίκτυα μεταφοράς αερίου υπό υψηλή πίεση στην Ένωση πρέπει να εφαρμοστεί πιο διαφανές, αποτελεσματικό και χωρίς διακρίσεις σύστημα κατανομής των ανεπαρκών δυναμικοτήτων μεταφοράς, ώστε να μπορέσει να αναπτυχθεί περισσότερο ο διασυνοριακός ανταγωνισμός και να προχωρήσει η ολοκλήρωση της αγοράς. Η κατάρτιση κανόνων του είδους αυτού υποστηρίζεται σταθερά από τους εμπλεκόμενους παράγοντες.
            
         
               (4)
            
            
               Η δημιουργία συνθηκών αποτελεσματικού ανταγωνισμού μεταξύ προμηθευτών από το εσωτερικό και το εξωτερικό της Ένωσης απαιτεί να είναι αυτοί ικανοί να χρησιμοποιούν με ευελιξία τα υφιστάμενα συστήματα μεταφοράς για να διοχετεύουν το αέριο που διαθέτουν σύμφωνα με τα μηνύματα των τιμών. Μόνο ένα δίκτυο διασυνδεδεμένων συστημάτων μεταφοράς που λειτουργεί εύρυθμα και προσφέρει σε όλους συνθήκες ισότιμης πρόσβασης επιτρέπει την ελεύθερη ροή αερίου σε ολόκληρη την Ένωση. Αυτό με τη σειρά του προσελκύει περισσότερους προμηθευτές, αυξάνοντας τη ρευστότητα στους κόμβους εμπορίας και συμβάλλοντας στην αποτελεσματικότητα των μηχανισμών διαμόρφωσης τιμών και κατά συνέπεια σε δίκαιες τιμές αερίου βασιζόμενες στην αρχή της προσφοράς και της ζήτησης.
            
         
               (5)
            
            
               Ο παρών κανονισμός για τη θέσπιση κώδικα δικτύου σχετικά με μηχανισμούς κατανομής δυναμικότητας στα συστήματα μεταφοράς αερίου αποβλέπει στην καθιέρωση του αναγκαίου βαθμού εναρμόνισης σε ολόκληρη την Ευρώπη. Επιπλέον, η αποτελεσματική εφαρμογή του παρόντος κανονισμού βασίζεται στην εισαγωγή συστημάτων τιμολόγησης τα οποία είναι συνεπή προς τους μηχανισμούς κατανομής δυναμικότητας που προτείνονται στον παρόντα κανονισμό, ώστε η εφαρμογή του να μην έχει επιζήμιες επενέργειες στα έσοδα και τις ταμειακές ροές των διαχειριστών των συστημάτων μεταφοράς.
            
         
               (6)
            
            
               Ο παρών κανονισμός εκδόθηκε βάσει του κανονισμού (ΕΚ) αριθ. 715/2009, τον οποίο συμπληρώνει και του οποίου αποτελεί αναπόσπαστο μέρος. Οι παραπομπές στον κανονισμό (ΕΚ) αριθ. 715/2009 που περιέχονται σε άλλες νομικές πράξεις θα πρέπει να νοούνται ως παραπομπές και στον παρόντα κανονισμό. Ο παρών κανονισμός δεν εφαρμόζεται στα συστήματα μεταφοράς φυσικού αερίου που βρίσκονται στα κράτη μέλη όσο χρόνο ισχύουν οι παρεκκλίσεις που έχουν χορηγηθεί δυνάμει του άρθρου 49 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου (2). Ο παρών κανονισμός εφαρμόζεται όμως στις μη εξαιρούμενες δυναμικότητες σε κύριες νέες υποδομές που έχουν τύχει εξαίρεσης από το άρθρο 32 της οδηγίας 2009/73/ΕΚ ή από το παλαιότερο άρθρο 18 της οδηγίας 2003/55/ΕΚ του Ευρωπαϊκού Κοινοβουλίου και του Συμβουλίου (3), στον βαθμό που η εφαρμογή του παρόντος κανονισμού δεν υπονομεύει την εν λόγω εξαίρεση και λαμβανομένου υπόψη του συγκεκριμένου χαρακτήρα των γραμμών διασύνδεσης κατά τη δεσμοποίηση.
            
         
               (7)
            
            
               Ο παρών κανονισμός καταρτίστηκε σύμφωνα με τη διαδικασία που προβλέπεται στο άρθρο 6 του κανονισμού (ΕΚ) αριθ. 715/2009. Εναρμονίζει περαιτέρω τους κανόνες του άρθρου 16 του κανονισμού (ΕΚ) αριθ. 715/2009 και συμπληρώνει τις αρχές των μηχανισμών κατανομής δυναμικότητας και των διαδικασιών διαχείρισης συμφόρησης που αφορούν διαχειριστές συστημάτων μεταφοράς και προβλέπονται στο σημείο 2.1 του παραρτήματος I του κανονισμού (ΕΚ) αριθ. 715/2009.
            
         
               (8)
            
            
               Ο παρών κανονισμός δεν θίγει την εφαρμογή των ενωσιακών και εθνικών κανόνων ανταγωνισμού, και ιδίως την απαγόρευση των περιοριστικών συμφωνιών (άρθρο 101 της Συνθήκης για τη λειτουργία της Ευρωπαϊκής Ένωσης) και της κατάχρησης δεσπόζουσας θέσης (άρθρο 102 της Συνθήκης για τη λειτουργία της Ευρωπαϊκής Ένωσης). Οι δημιουργούμενοι μηχανισμοί κατανομής δυναμικότητας θα πρέπει να σχεδιάζονται κατά τρόπο που να αποφεύγεται η παρακώλυση της λειτουργίας των κατάντη αγορών εφοδιασμού.
            
         
               (9)
            
            
               Ο παρών κανονισμός δεν θίγει τις υποχρεώσεις παροχής δημόσιας υπηρεσίας του διαχειριστή συστήματος μεταφοράς σύμφωνα με το άρθρο 3 της οδηγίας 2009/73/ΕΚ.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 51 της οδηγίας 2009/73/ΕΚ.
            
         
               (11)
            
            
               Οι εθνικές ρυθμιστικές αρχές και οι διαχειριστές συστημάτων μεταφοράς θα πρέπει να λαμβάνουν υπόψη τις βέλτιστες πρακτικές και να επιχειρούν την εναρμόνιση των διαδικασιών εφαρμογής του παρόντος κανονισμού. Ενεργώντας σύμφωνα με το άρθρο 7 του κανονισμού (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου (4), ο Οργανισμός και οι εθνικές ρυθμιστικές αρχές θα πρέπει να διασφαλίζουν ότι οι μηχανισμοί κατανομής δυναμικότητας εφαρμόζονται στα εκάστοτε σημεία διασύνδεσης σε ολόκληρη την Ένωση με τον πλέον αποτελεσματικό τρόπο,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Με τον παρόντα κανονισμό θεσπίζεται κώδικας δικτύου, ο οποίος διαμορφώνει τυποποιημένους μηχανισμούς κατανομής δυναμικότητας στα συστήματα μεταφοράς φυσικού αερίου. Ο τυποποιημένος μηχανισμός κατανομής δυναμικότητας περιλαμβάνει διαδικασία δημοπρασιών για τα σχετικά σημεία διασύνδεσης εντός της Ένωσης και τα τυποποιημένα προϊόντα διασυνοριακής δυναμικότητας τα οποία θα προσφέρονται και κατανέμονται. Ο παρών κανονισμός καθορίζει τον τρόπο με τον οποίο συνεργάζονται οι διαχειριστές γειτονικών συστημάτων μεταφοράς, για να διευκολύνονται οι πωλήσεις δυναμικότητας, λαμβανομένων υπόψη των γενικών εμπορικών, αλλά και τεχνικών κανόνων, που σχετίζονται με τους μηχανισμούς κατανομής δυναμικότητας.
   Άρθρο 2
   Πεδίο εφαρμογής
   1.   Ο παρών κανονισμός εφαρμόζεται στα σημεία διασύνδεσης. Μπορεί να εφαρμόζεται επίσης στα σημεία εισόδου-εξόδου από και προς τρίτες χώρες, υπό την αίρεση απόφασης της σχετικής εθνικής ρυθμιστικής αρχής. Ο παρών κανονισμός δεν εφαρμόζεται σε σημεία εξόδου προς τελικούς καταναλωτές και δίκτυα διανομής, σημεία εισόδου από τερματικούς σταθμούς υγροποιημένου φυσικού αερίου (ΥΦΑ) και εγκαταστάσεις παραγωγής, καθώς και σημεία εισόδου-εξόδου προς ή από εγκαταστάσεις αποθήκευσης.
   2.   Ο παρών κανονισμός εφαρμόζεται στο σύνολο της τεχνικής και διακοπτόμενης δυναμικότητας στα σημεία διασύνδεσης, καθώς και στην πρόσθετη δυναμικότητα κατά την έννοια του σημείου 2.2.1 του παραρτήματος I του κανονισμού (ΕΚ) αριθ. 715/2009. Ο παρών κανονισμός δεν εφαρμόζεται στα σημεία διασύνδεσης μεταξύ κρατών μελών, στην περίπτωση που σε ένα από αυτά τα κράτη μέλη έχει χορηγηθεί παρέκκλιση βάσει του άρθρου 49 της οδηγίας 2009/73/ΕΚ.
   3.   Το άρθρο 8 παράγραφοι 1 έως 7, τα άρθρα 11 έως 18, το άρθρο 19 παράγραφος 2 και τα άρθρα 21 έως 27 δεν εφαρμόζονται στη νέα τεχνική δυναμικότητα που θα κατανέμεται μέσω ανοικτών διαδικασιών κατανομής για νέα τεχνική δυναμικότητα, όπως είναι οι ανοικτές διαδικασίες δέσμευσης δυναμικότητας σε νέες υποδομές (open season procedures), εκτός της δυναμικότητας η οποία παραμένει αδιάθετη μετά την αρχική προσφορά προς πώλησή της μέσω διαδικασιών του είδους αυτού.
   4.   Στις περιπτώσεις που εφαρμόζονται έμμεσες μέθοδοι κατανομής, οι εθνικές ρυθμιστικές αρχές μπορεί να αποφασίσουν να μην εφαρμόζουν τα άρθρα 8 έως 27.
   5.   Για να αποφεύγεται η παρακώλυση της λειτουργίας των κατάντη αγορών εφοδιασμού, οι αρμόδιες εθνικές αρχές μπορούν, μετά από διαβούλευση με τους χρήστες του δικτύου, να αποφασίζουν τη λήψη μέτρων, σύμφωνων με την αρχή της αναλογικότητας, με τα οποία να περιορίζουν εκ των προτέρων τις προσφορές για αγορά δυναμικότητας από μεμονωμένο χρήστη δικτύου στα σημεία διασύνδεσης εντός κράτους μέλους.
   Άρθρο 3
   Ορισμοί
   Για τους σκοπούς του παρόντος κανονισμού, ισχύουν οι ορισμοί που περιλαμβάνονται στο άρθρο 2 του κανονισμού (ΕΚ) αριθ. 715/2009 και στο άρθρο 2 της οδηγίας 2009/73/ΕΚ. Επιπλέον, ισχύουν οι ακόλουθοι ορισμοί:
   1)   «δημοπρασία αυξανόμενου τιμήματος (ascending clock auction)»: η δημοπρασία κατά την οποία χρήστης δικτύου τοποθετεί τις αιτούμενες ποσότητες με βάση καθορισμένα βήματα τιμών, τα οποία ανακοινώνονται διαδοχικά·
   2)   «χρονοδιάγραμμα δημοπρασιών»: πίνακας που εμφανίζει πληροφορίες σχετικά με συγκεκριμένες δημοπρασίες, ο οποίος δημοσιεύεται από το ΕΔΔΣΜ Αερίου/ENTSOG τον Ιανουάριο κάθε ημερολογιακού έτους για τις δημοπρασίες που πραγματοποιούνται κατά την περίοδο από Μάρτιο μέχρι Φεβρουάριο του επόμενου ημερολογιακού έτους, περιλαμβάνει δε όλες τις σχετικές χρονικές παραμέτρους για τις δημοπρασίες, συμπεριλαμβανομένων των ημερομηνιών έναρξης και των τυποποιημένων προϊόντων δυναμικότητας στα οποία εφαρμόζονται·
   3)   «γύρος υποβολής προσφορών»: το χρονικό διάστημα κατά το οποίο οι χρήστες δικτύου μπορούν να υποβάλλουν, να τροποποιούν και να αποσύρουν τις προσφορές τους·
   4)   «δεσμοποιημένη δυναμικότητα»: τυποποιημένο προϊόν δυναμικότητας το οποίο προσφέρεται σε εξασφαλισμένη βάση και συνίσταται σε αντίστοιχη δυναμικότητα εισόδου και εξόδου σε αμφότερες τις πλευρές εκάστου σημείου διασύνδεσης·
   5)   «ανταγωνιστικές δυναμικότητες»: οι δυναμικότητες για τις οποίες η διαθέσιμη δυναμικότητα σε μία από τις σχετικές δημοπρασίες δεν μπορεί να κατανεμηθεί χωρίς πλήρη ή μερική μείωση της διαθέσιμης δυναμικότητας στην άλλη σχετική δημοπρασία·
   6)   «υστέρηση ζήτησης για πρώτη φορά»: κατάσταση κατά την οποία η συνολική ζήτηση από όλους τους χρήστες του δικτύου είναι μικρότερη από την προσφερόμενη δυναμικότητα στο τέλος του δεύτερου γύρου προσφορών ή επόμενου γύρου προσφορών·
   7)   «ημέρα ροής αερίου»: το διάστημα από 5:00 έως 5:00 UTC της επόμενης ημέρας όταν εφαρμόζεται χειμερινή ώρα και από 4:00 έως 4:00 UTC της επόμενης ημέρας όταν εφαρμόζεται η θερινή ώρα·
   8)   «έμμεση μέθοδος κατανομής»: η μέθοδος κατανομής, βάσει της οποίας τόσο η δυναμικότητα μεταφοράς όσο και η αντίστοιχη ποσότητα αερίου κατανέμονται ενδεχομένως με δημοπρασία ταυτόχρονα·
   9)   «συμφωνία διασύνδεσης»: η συμφωνία που συνάπτεται από διαχειριστές γειτονικών συστημάτων μεταφοράς, των οποίων τα συστήματα συνδέονται σε συγκεκριμένο σημείο διασύνδεσης, και καθορίζει τους όρους και τις προϋποθέσεις, τις διαδικασίες και διατάξεις λειτουργίας, όσον αφορά την παράδοση και/ή απόληψη αερίου στο σημείο διασύνδεσης με σκοπό τη διευκόλυνση της αποτελεσματικής διαλειτουργικότητας των διασυνδεδεμένων δικτύων μεταφοράς·
   10)   «σημείο διασύνδεσης»: το φυσικό ή εικονικό σημείο που συνδέει γειτονικά συστήματα εισόδου-εξόδου ή συνδέει σύστημα εισόδου-εξόδου με γραμμή διασύνδεσης, στο μέτρο που τα σημεία αυτά αποτελούν αντικείμενο διαδικασιών δέσμευσης από χρήστες του δικτύου·
   11)   «μείζον βήμα τιμών»: το σταθερό ή μεταβλητό ποσό που καθορίζεται ανά σημείο διασύνδεσης και ανά τυποποιημένο προϊόν δυναμικότητας·
   12)   «υπέρβαση δήλωσης»: το δικαίωμα των χρηστών δικτύου οι οποίοι πληρούν τις ελάχιστες απαιτήσεις για την υποβολή δηλώσεων, να ζητούν διακοπτόμενη δυναμικότητα οποιαδήποτε στιγμή της ημέρας, υποβάλλοντας δήλωση με την οποία αυξάνεται το σύνολο των δηλώσεών τους σε επίπεδο υψηλότερο από τη συμβολαιοποιημένη δυναμικότητά τους·
   13)   «οριακή τιμή»: η επιλέξιμη κατώτατη τιμή της δημοπρασίας·
   14)   «έλασσον βήμα τιμών»: το σταθερό ή μεταβλητό ποσό που καθορίζεται ανά σημείο διασύνδεσης και ανά τυποποιημένο προϊόν δυναμικότητας, είναι δε μικρότερο από το μείζον βήμα τιμών·
   15)   «τυποποιημένο προϊόν δυναμικότητας»: συγκεκριμένη ποσότητα μεταφορικής δυναμικότητας στη διάρκεια δεδομένου χρονικού διαστήματος σε συγκεκριμένο σημείο διασύνδεσης·
   16)   «δημοπρασία ενιαίας τιμής»: η δημοπρασία κατά την οποία ο χρήστης δικτύου, σε έναν και μόνο γύρο υποβολής προσφορών, υποβάλλει προσφορά για την τιμή και για την ποσότητα και όλοι οι χρήστες δικτύου οι οποίοι επιτυγχάνουν να αποκτήσουν δυναμικότητα καταβάλλουν την τιμή της χαμηλότερης αποδεκτής προσφοράς·
   17)   «εικονικό σημείο διασύνδεσης»: δύο ή περισσότερα σημεία διασύνδεσης που συνδέουν τα ίδια δύο γειτονικά συστήματα εισόδου-εξόδου, ενοποιημένα για τους σκοπούς παροχής ενιαίας υπηρεσίας δυναμικότητας·
   18)   «ενδοημερήσια δυναμικότητα»: δυναμικότητα που αφορά την εν λόγω ημέρα, η οποία προσφέρεται και κατανέμεται μετά την περάτωση των δημοπρασιών δυναμικότητας της επόμενης ημέρας.
   ΚΕΦΑΛΑΙΟ II
   
      ΑΡΧΕΣ ΣΥΝΕΡΓΑΣΙΑΣ
   
   Άρθρο 4
   Συντονισμός της συντήρησης
   Εφόσον η συντήρηση σωληναγωγού ή τμήματος δικτύου μεταφοράς έχει επίπτωση στο ύψος της δυναμικότητας μεταφοράς που μπορεί να προσφερθεί στα σημεία διασύνδεσης, οι διαχειριστές συστημάτων μεταφοράς συνεργάζονται πλήρως με τους διαχειριστές των γειτονικών συστημάτων μεταφοράς όσον αφορά τα αντίστοιχα σχέδια συντήρησης, ώστε να μειωθούν στο ελάχιστο οι επιπτώσεις στις δυνητικές ροές αερίου και στη δυναμικότητα σε σημείο διασύνδεσης.
   Άρθρο 5
   Τυποποίηση της επικοινωνίας
   1.   Οι διαχειριστές συστημάτων μεταφοράς συντονίζουν τη θέση σε εφαρμογή προτύπων διαδικασιών επικοινωνίας, συντονισμένων πληροφοριακών συστημάτων και συμβατών ηλεκτρονικών επικοινωνιών σε απευθείας σύνδεση, όπως μορφότυπων και πρωτοκόλλων ανταλλαγής κοινόχρηστων δεδομένων, συμφωνούν δε αρχές που διέπουν τον τρόπο μεταχείρισης των εν λόγω δεδομένων.
   2.   Οι πρότυπες διαδικασίες επικοινωνίας περιλαμβάνουν ιδίως εκείνες που αφορούν την πρόσβαση των χρηστών του δικτύου στο σύστημα δημοπρασιών των διαχειριστών συστημάτων μεταφοράς ή σε σχετικό υπόβαθρο δέσμευσης και την επανεξέταση των παρεχόμενων πληροφοριών για τις δημοπρασίες. Η χρονική κλιμάκωση και το περιεχόμενο των προς ανταλλαγή δεδομένων πρέπει να συμφωνούν με τις διατάξεις του κεφαλαίου ΙΙΙ.
   3.   Οι πρότυπες διαδικασίες επικοινωνίας που εγκρίνονται από τους διαχειριστές συστημάτων μεταφοράς περιλαμβάνουν σχέδιο υλοποίησης και διάρκεια εφαρμογής, τα οποία πρέπει να συμβαδίζουν με την εξέλιξη του (των) υποβάθρου(-ων) δέσμευσης που προβλέπονται στο άρθρο 27. Οι διαχειριστές συστημάτων μεταφοράς διασφαλίζουν την εμπιστευτικότητα των εμπορικά ευαίσθητων πληροφοριών.
   Άρθρο 6
   Υπολογισμός και μεγιστοποίηση της δυναμικότητας
   1.   Η μέγιστη τεχνική δυναμικότητα διατίθεται στους χρήστες του δικτύου λαμβάνοντας υπόψη την ακεραιότητα, την ασφάλεια και την αποτελεσματική λειτουργία του δικτύου.
   
               α)
            
            
               Για να μεγιστοποιείται η προσφορά δεσμοποιημένης δυναμικότητας μέσω της βελτιστοποίησης της τεχνικής δυναμικότητας, οι διαχειριστές συστημάτων μεταφοράς λαμβάνουν τα ακόλουθα μέτρα στα σημεία διασύνδεσης, δίνοντας προτεραιότητα στα σημεία διασύνδεσης όπου υπάρχει συμβατική συμφόρηση σύμφωνα με το σημείο 2.2.3(1) του παραρτήματος I του κανονισμού (ΕΚ) αριθ. 715/2009: στις 4 Φεβρουαρίου 2015 οι διαχειριστές συστημάτων μεταφοράς καθιερώνουν και εφαρμόζουν κοινή μέθοδο, στο πλαίσιο της οποίας καθορίζονται τα συγκεκριμένα μέτρα που πρέπει να λαμβάνονται από τους αντίστοιχους διαχειριστές συστήματος μεταφοράς για την επίτευξη της απαιτούμενης βελτιστοποίησης:
               
                           1.
                        
                        
                           η κοινή μέθοδος περιλαμβάνει ενδελεχή ανάλυση των τεχνικών δυναμικοτήτων, συμπεριλαμβανομένων των αναντιστοιχιών στις δύο πλευρές ενός σημείου διασύνδεσης, καθώς και τις συγκεκριμένες ενέργειες και λεπτομερές χρονοδιάγραμμα – συμπεριλαμβανομένων των πιθανών συνεπειών και των κανονιστικών εγκρίσεων που απαιτούνται για την ανάκτηση των δαπανών και την προσαρμογή του ρυθμιστικού καθεστώτος – τα οποία είναι απαραίτητα για τη μεγιστοποίηση της προσφοράς δεσμοποιημένης δυναμικότητας. Οι εν λόγω συγκεκριμένες ενέργειες δεν πρέπει να επηρεάζουν δυσμενώς την προσφορά δυναμικότητας σε άλλα σημαντικά σημεία των οικείων συστημάτων και σε σημεία μετάβασης προς δίκτυα διανομής που έχουν σημασία για την ασφάλεια εφοδιασμού τελικών καταναλωτών, όπως εκείνα που εξυπηρετούν εγκαταστάσεις αποθήκευσης, τερματικούς σταθμούς ΥΦΑ και προστατευόμενους πελάτες, όπως ορίζονται στον κανονισμό (ΕΕ) αριθ. 994/2010 του Ευρωπαϊκού Κοινοβουλίου και του Συμβουλίου (5). Αυτή η ενδελεχής ανάλυση λαμβάνει υπόψη τις παραδοχές που προβλέπονται στο ενωσιακών διαστάσεων δεκαετές πρόγραμμα ανάπτυξης δικτύων σύμφωνα με το άρθρο 8 του κανονισμού (ΕΚ) αριθ. 715/2009, τα εθνικά επενδυτικά προγράμματα, τις σχετικές υποχρεώσεις βάσει της εφαρμοστέας εθνικής νομοθεσίας και τυχόν σχετικές συμβατικές υποχρεώσεις·
                        
                     
                           2.
                        
                        
                           οι σχετικοί διαχειριστές συστημάτων μεταφοράς εφαρμόζουν δυναμική προσέγγιση στον επανυπολογισμό της τεχνικής δυναμικότητας, ενδεχομένως σε συνδυασμό με τον δυναμικό υπολογισμό που εφαρμόζεται για την πρόσθετη δυναμικότητα βάσει του σημείου 2.2.2(2) του παραρτήματος I του κανονισμού (ΕΚ) αριθ. 715/2009, με από κοινού προσδιορισμό της κατάλληλης συχνότητας επανυπολογισμού ανά σημείο διασύνδεσης και με συνεκτίμηση των συγκεκριμένων ιδιαιτεροτήτων·
                        
                     
                           3.
                        
                        
                           οι διαχειριστές γειτονικών συστημάτων μεταφοράς εντάσσουν στην κοινή μέθοδο και άλλους διαχειριστές συστημάτων μεταφοράς που επηρεάζονται ιδιαίτερα από το σημείο διασύνδεσης·
                        
                     
                           4.
                        
                        
                           κατά τον επανυπολογισμό της τεχνικής δυναμικότητας, οι διαχειριστές συστημάτων μεταφοράς λαμβάνουν υπόψη τις πληροφορίες που παρέχουν οι χρήστες του δικτύου σχετικά με αναμενόμενες μελλοντικές ροές.
                        
                     
         
               β)
            
            
               Οι διαχειριστές συστημάτων μεταφοράς αξιολογούν από κοινού τουλάχιστον τις ακόλουθες παραμέτρους και, εάν χρειάζεται, τις προσαρμόζουν:
               
                           1.
                        
                        
                           δεσμεύσεις ως προς την πίεση·
                        
                     
                           2.
                        
                        
                           όλα τα σημαντικά σενάρια προσφοράς και ζήτησης, στα οποία περιλαμβάνονται λεπτομερή στοιχεία σχετικά με τις κλιματικές συνθήκες αναφοράς και διαμόρφωσης δικτύων που συνδέονται με ακραία σενάρια·
                        
                     
                           3.
                        
                        
                           θερμογόνο δύναμη.
                        
                     
         2.   Όταν η βελτιστοποίηση της τεχνικής δυναμικότητας προκαλεί δαπάνες στους διαχειριστές συστημάτων μεταφοράς, ιδίως δαπάνες που βαρύνουν άνισα τους διαχειριστές συστημάτων μεταφοράς εκατέρωθεν ενός σημείου διασύνδεσης, επιτρέπεται στους διαχειριστές συστημάτων μεταφοράς να ανακτούν τις εν λόγω αποδοτικές δαπάνες μέσω του κανονιστικού πλαισίου που θεσπίζεται από τις αρμόδιες ρυθμιστικές αρχές σύμφωνα με το άρθρο 13 του κανονισμού (ΕΚ) αριθ. 715/2009 ή το άρθρο 42 της οδηγίας 2009/73/ΕΚ. Εφαρμόζεται εν προκειμένω το άρθρο 8 παράγραφος 1 του κανονισμού (ΕΚ) αριθ. 713/2009.
   3.   Όποτε ενδείκνυται, οι εθνικές ρυθμιστικές αρχές διαβουλεύονται με τους χρήστες του δικτύου όσον αφορά την εφαρμοζόμενη μέθοδο υπολογισμού και την κοινή προσέγγιση.
   4.   Οι μεταβολές της ποσότητας δεσμοποιημένης δυναμικότητας που προσφέρεται στα σημεία διασύνδεσης, οι οποίες προκύπτουν από τη διαδικασία της παραγράφου 1, περιλαμβάνονται στην έκθεση του Οργανισμού που δημοσιεύεται σύμφωνα με το σημείο 2.2.1(2) του παραρτήματος I του κανονισμού (ΕΚ) αριθ. 715/2009.
   Άρθρο 7
   Ανταλλαγή πληροφοριών μεταξύ διαχειριστών γειτονικών συστημάτων μεταφοράς
   1.   Οι διαχειριστές γειτονικών συστημάτων μεταφοράς ανταλλάσσουν σε τακτική βάση πληροφορίες σχετικά με δηλώσεις, επαναδηλώσεις, αντιστοιχίσεις και επιβεβαιώσεις στα σχετικά σημεία διασύνδεσης.
   2.   Οι διαχειριστές γειτονικών συστημάτων μεταφοράς ανταλλάσσουν πληροφορίες σχετικά με τη συντήρηση του ατομικού τους δικτύου μεταφοράς, προκειμένου να συμβάλλουν στη διαδικασία λήψης αποφάσεων όσον αφορά την τεχνική χρήση των σημείων διασύνδεσης. Οι διαδικασίες ανταλλαγής δεδομένων μεταξύ διαχειριστών συστημάτων μεταφοράς ενσωματώνονται στην αντίστοιχη συμφωνία διασύνδεσης.
   ΚΕΦΑΛΑΙΟ III
   
      ΚΑΤΑΝΟΜΗ ΕΞΑΣΦΑΛΙΣΜΕΝΗΣ ΔΥΝΑΜΙΚΟΤΗΤΑΣ
   
   Άρθρο 8
   Μεθοδολογία κατανομής
   1.   Η κατανομή δυναμικότητας στα σημεία διασύνδεσης γίνεται με δημοπρασία.
   2.   Σε όλα τα σημεία διασύνδεσης εφαρμόζεται ο ίδιος τύπος δημοπρασίας. Οι σχετικές διαδικασίες δημοπράτησης αρχίζουν ταυτόχρονα για όλα τα οικεία σημεία διασύνδεσης. Με κάθε διαδικασία δημοπράτησης, σχετική με ένα και μόνο τυποποιημένο προϊόν δυναμικότητας, κατανέμεται δυναμικότητα ανεξάρτητα από οποιαδήποτε άλλη διαδικασία δημοπράτησης, εκτός εάν, με την επιφύλαξη της συμφωνίας των άμεσα εμπλεκόμενων διαχειριστών συστήματος μεταφοράς και της έγκρισης των οικείων εθνικών ρυθμιστικών αρχών, κατανέμεται ανταγωνιστική δυναμικότητα.
   3.   Τα τυποποιημένα προϊόντα δυναμικότητας ακολουθούν λογική σειρά, σύμφωνα με την οποία τα προϊόντα που καλύπτουν ετήσια δυναμικότητα δημοπρατούνται πρώτα, ακολουθούμενα από το προϊόν με την αμέσως βραχύτερη διάρκεια δυναμικότητας για χρήση κατά την ίδια περίοδο. Η χρονική κλιμάκωση των δημοπρασιών που προβλέπονται στα άρθρα 11 έως 15 συμφωνεί με την αρχή αυτή.
   4.   Οι κανόνες σχετικά με τα τυποποιημένα προϊόντα δυναμικότητας του άρθρου 9 και τις δημοπρασίες των άρθρων 11 έως 15 εφαρμόζονται στη δεσμοποιημένη και στην αδεσμοποίητη δυναμικότητα σε ένα σημείο διασύνδεσης.
   5.   Για μια δεδομένη δημοπρασία, η διαθεσιμότητα των σχετικών τυποποιημένων προϊόντων δυναμικότητας ανακοινώνεται σύμφωνα με τα άρθρα 11 έως 15 και ανάλογα με το χρονοδιάγραμμα δημοπρασιών.
   6.   Ποσότητα τουλάχιστον ίση με το 20 % της τεχνικής δυναμικότητας σε κάθε σημείο διασύνδεσης παρακρατείται και δημοπρατείται σύμφωνα με την παράγραφο 7, υπό την προϋπόθεση ότι η διαθέσιμη δυναμικότητα, κατά τη στιγμή έναρξης ισχύος του παρόντος κανονισμού, είναι ή ίση ή μεγαλύτερη από το προς παρακράτηση ποσοστό τεχνικής δυναμικότητας. Εάν η διαθέσιμη δυναμικότητα, κατά τη στιγμή έναρξης ισχύος του παρόντος κανονισμού, είναι μικρότερη από το προς παρακράτηση ποσοστό τεχνικής δυναμικότητας, παρακρατείται το σύνολο της διαθέσιμης δυναμικότητας. Η δυναμικότητα αυτή δημοπρατείται σύμφωνα με την παράγραφο 7 στοιχείο β), ενώ η τυχόν απομένουσα δυναμικότητα που έχει παρακρατηθεί δημοπρατείται σύμφωνα με την παράγραφο 7 στοιχείο α).
   7.   Η δυναμικότητα που έχει τυχόν παρακρατηθεί σύμφωνα με την παράγραφο 6 δημοπρατείται, εφόσον τηρούνται οι ακόλουθες διατάξεις:
   
               α)
            
            
               ποσότητα τουλάχιστον ίση με το 10 % της τεχνικής δυναμικότητας σε κάθε σημείο διασύνδεσης προσφέρεται το ενωρίτερο κατά την ετήσια δημοπρασία ετήσιας δυναμικότητας που προβλέπεται στο άρθρο 11, η οποία πραγματοποιείται σύμφωνα με το χρονοδιάγραμμα δημοπρασιών κατά το πέμπτο έτος φυσικού αερίου που προηγείται της αρχής του σχετικού έτους φυσικού αερίου· και
            
         
               β)
            
            
               επιπλέον ποσότητα τουλάχιστον ίση με το 10 % της τεχνικής δυναμικότητας σε κάθε σημείο διασύνδεσης προσφέρεται το ενωρίτερο κατά την ετήσια δημοπρασία τριμηνιαίας δυναμικότητας που προβλέπεται στο άρθρο 12, η οποία πραγματοποιείται σύμφωνα με το χρονοδιάγραμμα δημοπρασιών κατά το έτος φυσικού αερίου που προηγείται της αρχής του σχετικού έτους φυσικού αερίου.
            
         8.   Στην περίπτωση νέας δυναμικότητας, ποσότητα τουλάχιστον ίση με το 10 % της τεχνικής δυναμικότητας σε κάθε σημείο διασύνδεσης παρακρατείται και προσφέρεται το ενωρίτερο κατά την ετήσια δημοπρασία τριμηνιαίας δυναμικότητας όπως προβλέπεται στο άρθρο 12, η οποία πραγματοποιείται σύμφωνα με το χρονοδιάγραμμα δημοπρασιών κατά το έτος φυσικού αερίου που προηγείται της αρχής του σχετικού έτους φυσικού αερίου.
   9.   Το ακριβές ποσοστό δυναμικότητας που πρέπει να παρακρατείται σύμφωνα με τις παραγράφους 6 και 8 αποτελεί αντικείμενο διαβούλευσης με τους εμπλεκόμενους παράγοντες, ευθυγράμμισης (συμφωνίας) των διαχειριστών συστήματος μεταφοράς και έγκρισης από τις εθνικές ρυθμιστικές αρχές σε κάθε σημείο διασύνδεσης. Οι εθνικές ρυθμιστικές αρχές εξετάζουν ιδίως τη σκοπιμότητα παρακράτησης μεγαλύτερων ποσοστών δυναμικότητας με βραχύτερη διάρκεια, ώστε να αποφευχθεί η παρακώλυση της λειτουργίας των κατάντη αγορών εφοδιασμού.
   Άρθρο 9
   Τυποποιημένα προϊόντα δυναμικότητας
   1.   Οι διαχειριστές συστήματος μεταφοράς προσφέρουν ετήσια, τριμηνιαία, μηνιαία, ημερήσια και ενδοημερήσια τυποποιημένα προϊόντα δυναμικότητας.
   2.   Ετήσια τυποποιημένα προϊόντα δυναμικότητας είναι η δυναμικότητα η οποία μπορεί να ζητηθεί σε δεδομένη ποσότητα από χρήστη δικτύου για όλες τις ημέρες ροής αερίου σε ένα συγκεκριμένο έτος φυσικού αερίου (με αφετηρία την 1η Οκτωβρίου).
   3.   Τριμηνιαία τυποποιημένα προϊόντα δυναμικότητας είναι η δυναμικότητα η οποία μπορεί να ζητηθεί σε δεδομένη ποσότητα από χρήστη δικτύου για όλες τις ημέρες ροής αερίου σε ένα συγκεκριμένο τρίμηνο (με αφετηρία την 1η Οκτωβρίου, την 1η Ιανουαρίου, την 1η Απριλίου ή την 1η Ιουλίου αντιστοίχως).
   4.   Μηνιαία τυποποιημένα προϊόντα δυναμικότητας είναι η δυναμικότητα η οποία μπορεί να ζητηθεί σε δεδομένη ποσότητα από χρήστη δικτύου για όλες τις ημέρες ροής αερίου σε ένα συγκεκριμένο ημερολογιακό μήνα (με αφετηρία την 1η ημέρα κάθε μήνα).
   5.   Ημερήσια τυποποιημένα προϊόντα δυναμικότητας είναι η δυναμικότητα η οποία μπορεί να ζητηθεί σε δεδομένη ποσότητα από χρήστη δικτύου για μία και μόνη ημέρα ροής αερίου.
   6.   Ενδοημερήσια τυποποιημένα προϊόντα δυναμικότητας είναι η δυναμικότητα η οποία μπορεί να ζητηθεί σε δεδομένη ποσότητα από χρήστη δικτύου από μία αρχική χρονική στιγμή εντός συγκεκριμένης ημέρας ροής αερίου μέχρι το τέλος της ίδιας ημέρας ροής αερίου.
   Άρθρο 10
   Εφαρμοζόμενη μονάδα δυναμικότητας
   Η προσφερόμενη δυναμικότητα εκφράζεται σε μονάδες ενέργειας ανά μονάδα χρόνου. Χρησιμοποιούνται οι ακόλουθες μονάδες: kWh/h ή kWh/d. Στην περίπτωση της kWh/d υποτίθεται σταθερή ροή καθ’ όλη τη διάρκεια της ημέρας ροής αερίου.
   Άρθρο 11
   Ετήσιες δημοπρασίες ετήσιας δυναμικότητας
   1.   Οι δημοπρασίες ετήσιας δυναμικότητας πραγματοποιούνται μία φορά το έτος.
   2.   Η δυναμικότητα για κάθε ετήσιο τυποποιημένο προϊόν δυναμικότητας δημοπρατείται μέσω της ετήσιας δημοπρασίας ετήσιας δυναμικότητας, με τη χρήση αλγορίθμου δημοπρασίας αυξανόμενου τιμήματος (ascending clock auction) σύμφωνα με το άρθρο 17.
   3.   Στη διαδικασία δημοπράτησης προσφέρεται δυναμικότητα για τα επόμενα 15 έτη το πολύ.
   4.   Οι ετήσιες δημοπρασίες ετήσιας δυναμικότητας αρχίζουν την πρώτη Δευτέρα του Μαρτίου κάθε έτους, εκτός εάν ορίζεται άλλως στο χρονοδιάγραμμα δημοπρασιών.
   5.   Στη διάρκεια της ετήσιας δημοπρασίας ετήσιας δυναμικότητας οι χρήστες δικτύου μπορούν να συμμετάσχουν σε μία ή περισσότερες συντρέχουσες δημοπρασίες σε σχέση με κάθε σημείο διασύνδεσης, για να ζητήσουν τυποποιημένα προϊόντα δυναμικότητας.
   6.   Η δυναμικότητα που προσφέρεται στη διάρκεια της ετήσιας δημοπρασίας ετήσιας δυναμικότητας ισούται με:
   
      
   Όπου:
   
               A
            
            
               είναι η τεχνική δυναμικότητα του διαχειριστή συστήματος μεταφοράς για καθένα από τα τυποποιημένα προϊόντα δυναμικότητας·
            
         
               B
            
            
               για τις ετήσιες δημοπρασίες ετήσιας δυναμικότητας που προσφέρουν δυναμικότητα για τα επόμενα πέντε έτη, είναι η ποσότητα τεχνικής δυναμικότητας (A) που παρακρατείται σύμφωνα με το άρθρο 8 παράγραφος 7 στοιχείο β)· για τις ετήσιες δημοπρασίες ετήσιας δυναμικότητας που αφορούν δυναμικότητα πέραν των πρώτων πέντε ετών, είναι η ποσότητα τεχνικής δυναμικότητας (A) που παρακρατείται σύμφωνα με το άρθρο 8 παράγραφος 7·
            
         
               C
            
            
               είναι η τεχνική δυναμικότητα που είχε πωληθεί προηγουμένως, προσαρμοσμένη κατά τη δυναμικότητα η οποία προσφέρεται εκ νέου σύμφωνα με τις εφαρμοστέες διαδικασίες διαχείρισης συμφόρησης·
            
         
               D
            
            
               είναι η πρόσθετη δυναμικότητα για το εν λόγω έτος, εάν υπάρχει.
            
         7.   Η προσφερόμενη δυναμικότητα μπορεί να είναι είτε δεσμοποιημένη δυναμικότητα είτε αδεσμοποίητη δυναμικότητα σύμφωνα με το άρθρο 19. Αυτό ισχύει επίσης για όλες τις άλλες δημοπρασίες που προβλέπονται στα άρθρα 12 έως 15.
   8.   Ένα μήνα πριν την έναρξη της δημοπρασίας, οι διαχειριστές συστημάτων μεταφοράς γνωστοποιούν στους χρήστες δικτύου την ποσότητα τεχνικής δυναμικότητας που πρόκειται να προσφερθεί για κάθε έτος για την προσεχή ετήσια δημοπρασία ετήσιας δυναμικότητας. Επιπλέον, οι διαχειριστές συστημάτων μεταφοράς γνωστοποιούν στους χρήστες δικτύου κατά πόσον θα είναι διαθέσιμη πρόσθετη δυναμικότητα.
   9.   Οι γύροι υποβολής προσφορών κάθε δημοπρασίας πραγματοποιούνται μεταξύ 08:00 UTC και 17:00 UTC (χειμερινή ώρα) ή 07:00 UTC και 16:00 UTC (θερινή ώρα) όλες τις σχετικές ημέρες ροής αερίου. Οι γύροι υποβολής προσφορών αρχίζουν και περατώνονται στη διάρκεια κάθε ημέρας ροής αερίου, όπως ορίζεται στο άρθρο 17 παράγραφος 2.
   10.   Τα αποτελέσματα κατανομής της δημοπρασίας δημοσιεύονται, εντός του συντομότερου εύλογου χρονικού διαστήματος, και πάντως το αργότερο κατά την επόμενη εργάσιμη ημέρα μετά την περάτωση του γύρου υποβολής προσφορών, ταυτόχρονα για όλους τους μεμονωμένους χρήστες δικτύου που συμμετείχαν στην αντίστοιχη δημοπρασία.
   11.   Συγκεντρωτικά στοιχεία για τα αποτελέσματα της δημοπρασίας δημοσιεύονται στην αγορά.
   Άρθρο 12
   Ετήσιες δημοπρασίες τριμηνιαίας δυναμικότητας
   1.   Η ετήσια δημοπρασία τριμηνιαίας δυναμικότητας πραγματοποιείται μία φορά το έτος.
   2.   Η δυναμικότητα για κάθε τριμηνιαίο τυποποιημένο προϊόν δυναμικότητας δημοπρατείται μέσω της ετήσιας δημοπρασίας τριμηνιαίας δυναμικότητας, με τη χρήση αλγορίθμου δημοπρασίας αυξανόμενου τιμήματος (ascending clock auction) σύμφωνα με το άρθρο 17.
   3.   Κάθε έτος ροής αερίου, η δυναμικότητα για κάθε τρίμηνο από το πρώτο τρίμηνο (Οκτώβριος-Δεκέμβριος) του προσεχούς έτους ροής αερίου μέχρι το τελευταίο τρίμηνο (Ιούλιος-Σεπτέμβριος) του προσεχούς έτους ροής αερίου (συμπεριλαμβανομένου) δημοπρατείται μέσω της ετήσιας δημοπρασίας τριμηνιαίας δυναμικότητας.
   4.   Στη διάρκεια της ετήσιας δημοπρασίας τριμηνιαίας δυναμικότητας οι χρήστες δικτύου μπορούν να συμμετάσχουν σε μία έως τέσσερις συντρέχουσες δημοπρασίες σε σχέση με κάθε σημείο διασύνδεσης, για να ζητήσουν τυποποιημένα προϊόντα τριμηνιαίας δυναμικότητας.
   5.   Οι ετήσιες δημοπρασίες τριμηνιαίας δυναμικότητας αρχίζουν την πρώτη Δευτέρα του Ιουνίου κάθε έτους, εκτός εάν ορίζεται άλλως στο χρονοδιάγραμμα δημοπρασιών.
   6.   Η δυναμικότητα που προσφέρεται στη διάρκεια της ετήσιας δημοπρασίας τριμηνιαίας δυναμικότητας ισούται με:
   
      
   Όπου:
   
               A
            
            
               είναι η τεχνική δυναμικότητα του διαχειριστή συστήματος μεταφοράς για καθένα από τα τυποποιημένα προϊόντα δυναμικότητας·
            
         
               C
            
            
               είναι η τεχνική δυναμικότητα που είχε πωληθεί προηγουμένως, προσαρμοσμένη κατά τη δυναμικότητα η οποία προσφέρεται εκ νέου σύμφωνα με τις εφαρμοστέες διαδικασίες διαχείρισης συμφόρησης·
            
         
               D
            
            
               είναι η πρόσθετη δυναμικότητα για το εν λόγω τρίμηνο, εάν υπάρχει.
            
         7.   Δύο εβδομάδες πριν την έναρξη της δημοπρασίας, οι διαχειριστές συστημάτων μεταφοράς γνωστοποιούν στους χρήστες δικτύου την ποσότητα δυναμικότητας που πρόκειται να προσφερθεί για κάθε τρίμηνο για την προσεχή ετήσια δημοπρασία τριμηνιαίας δυναμικότητας. Επιπλέον, οι διαχειριστές συστημάτων μεταφοράς γνωστοποιούν στους χρήστες δικτύου κατά πόσον θα είναι διαθέσιμη πρόσθετη δυναμικότητα.
   8.   Οι γύροι υποβολής προσφορών κάθε δημοπρασίας πραγματοποιούνται μεταξύ 08:00 UTC και 17:00 UTC (χειμερινή ώρα) ή 07:00 UTC και 16:00 UTC (θερινή ώρα) όλες τις σχετικές ημέρες ροής αερίου. Οι γύροι υποβολής προσφορών αρχίζουν και περατώνονται στη διάρκεια κάθε ημέρας ροής αερίου, όπως ορίζεται στο άρθρο 17 παράγραφος 2.
   9.   Τα αποτελέσματα κατανομής της δημοπρασίας δημοσιεύονται, εντός του συντομότερου εύλογου χρονικού διαστήματος, και πάντως το αργότερο κατά την επόμενη εργάσιμη ημέρα μετά την περάτωση του γύρου υποβολής προσφορών, ταυτόχρονα για όλους τους μεμονωμένους χρήστες δικτύου που συμμετείχαν στην αντίστοιχη δημοπρασία.
   10.   Συγκεντρωτικά στοιχεία για τα αποτελέσματα της δημοπρασίας δημοσιεύονται στην αγορά.
   Άρθρο 13
   Κυλιόμενες δημοπρασίες μηνιαίας δυναμικότητας
   1.   Η κυλιόμενη δημοπρασία μηνιαίας δυναμικότητας πραγματοποιείται μία φορά τον μήνα.
   2.   Η δυναμικότητα για κάθε μηνιαίο τυποποιημένο προϊόν δυναμικότητας δημοπρατείται μέσω της κυλιόμενης δημοπρασίας μηνιαίας δυναμικότητας, με τη χρήση αλγορίθμου δημοπρασίας αυξανόμενου τιμήματος (ascending clock auction) σύμφωνα με το άρθρο 17. Κάθε μήνα δημοπρατείται το μηνιαίο τυποποιημένο προϊόν δυναμικότητας για τον επόμενο ημερολογιακό μήνα.
   3.   Στη διάρκεια της κυλιόμενης δημοπρασίας μηνιαίας δυναμικότητας οι χρήστες δικτύου μπορούν να ζητήσουν ένα τυποποιημένο προϊόν μηνιαίας δυναμικότητας.
   4.   Οι κυλιόμενες δημοπρασίες μηνιαίας δυναμικότητας αρχίζουν την τρίτη Δευτέρα κάθε μήνα για το επόμενο μηνιαίο τυποποιημένο προϊόν δυναμικότητας, εκτός εάν ορίζεται άλλως στο χρονοδιάγραμμα δημοπρασιών.
   5.   Η δυναμικότητα που προσφέρεται στη διάρκεια της κυλιόμενης δημοπρασίας μηνιαίας δυναμικότητας ισούται, κάθε μήνα, με:
   
      
   Όπου:
   
               A
            
            
               είναι η τεχνική δυναμικότητα του διαχειριστή συστήματος μεταφοράς για καθένα από τα τυποποιημένα προϊόντα δυναμικότητας·
            
         
               C
            
            
               είναι η τεχνική δυναμικότητα που είχε πωληθεί προηγουμένως, προσαρμοσμένη κατά τη δυναμικότητα η οποία προσφέρεται εκ νέου σύμφωνα με τις εφαρμοστέες διαδικασίες διαχείρισης συμφόρησης·
            
         
               D
            
            
               είναι η πρόσθετη δυναμικότητα για τον εν λόγω μήνα, εάν υπάρχει.
            
         6.   Μία εβδομάδα πριν την έναρξη της δημοπρασίας, οι διαχειριστές συστημάτων μεταφοράς γνωστοποιούν στους χρήστες δικτύου την ποσότητα δυναμικότητας που πρόκειται να προσφερθεί για την προσεχή κυλιόμενη δημοπρασία μηνιαίας δυναμικότητας. Επιπλέον, οι διαχειριστές συστημάτων μεταφοράς γνωστοποιούν στους χρήστες δικτύου κατά πόσον θα είναι διαθέσιμη πρόσθετη δυναμικότητα.
   7.   Οι γύροι υποβολής προσφορών κάθε δημοπρασίας πραγματοποιούνται μεταξύ 08:00 UTC και 17:00 UTC (χειμερινή ώρα) ή 07:00 UTC και 16:00 UTC (θερινή ώρα) όλες τις σχετικές ημέρες ροής αερίου. Οι γύροι υποβολής προσφορών αρχίζουν και περατώνονται στη διάρκεια κάθε ημέρας ροής αερίου, όπως ορίζεται στο άρθρο 17 παράγραφος 2.
   8.   Τα αποτελέσματα κατανομής της δημοπρασίας δημοσιεύονται, εντός του συντομότερου εύλογου χρονικού διαστήματος, και πάντως το αργότερο κατά την επόμενη εργάσιμη ημέρα μετά την περάτωση του γύρου υποβολής προσφορών, ταυτόχρονα για όλους τους μεμονωμένους χρήστες δικτύου που συμμετείχαν στην αντίστοιχη δημοπρασία.
   9.   Συγκεντρωτικά στοιχεία για τα αποτελέσματα της δημοπρασίας δημοσιεύονται στην αγορά.
   Άρθρο 14
   Κυλιόμενες δημοπρασίες δυναμικότητας επόμενης ημέρας
   1.   Η κυλιόμενη δημοπρασία δυναμικότητας επόμενης ημέρας πραγματοποιείται μία φορά την ημέρα.
   2.   Κάθε ημέρα δημοπρατείται τυποποιημένο προϊόν δυναμικότητας για την επόμενη ημέρα ροής αερίου μέσω της κυλιόμενης δημοπρασίας δυναμικότητας επόμενης ημέρας.
   3.   Η δυναμικότητα για κάθε ημερήσιο τυποποιημένο προϊόν δυναμικότητας δημοπρατείται μέσω της κυλιόμενης δημοπρασίας δυναμικότητας επόμενης ημέρας, με τη χρήση αλγορίθμου δημοπρασίας ενιαίας τιμής σύμφωνα με το άρθρο 18. Κάθε ημέρα δημοπρατείται το ημερήσιο τυποποιημένο προϊόν δυναμικότητας για την επόμενη ημέρα ροής αερίου.
   4.   Στη διάρκεια της κυλιόμενης δημοπρασίας δυναμικότητας επόμενης ημέρας οι χρήστες δικτύου μπορούν να ζητήσουν δυναμικότητα για ένα ημερήσιο τυποποιημένο προϊόν δυναμικότητας.
   5.   Ο γύρος υποβολής προσφορών αρχίζει κάθε ημέρα στις 15:30 UTC (χειμερινή ώρα) ή στις 14:30 UTC (θερινή ώρα).
   6.   Μια προσφορά αγοράς δυναμικότητας για το ημερήσιο τυποποιημένο προϊόν δυναμικότητας στο πλαίσιο της κυλιόμενης δημοπρασίας δυναμικότητας επόμενης ημέρας έχει την εξής μεταχείριση: υποβολή, απόσυρση ή τροποποίηση από 15:30 UTC έως 16:00 UTC (χειμερινή ώρα) ή από 14:30 UTC έως 15:00 UTC (θερινή ώρα).
   7.   Η δυναμικότητα που προσφέρεται στη διάρκεια της κυλιόμενης δημοπρασίας δυναμικότητας επόμενης ημέρας ισούται, κάθε ημέρα, με:
   
      
   Όπου:
   
               A
            
            
               είναι η τεχνική δυναμικότητα του διαχειριστή συστήματος μεταφοράς για καθένα από τα τυποποιημένα προϊόντα δυναμικότητας·
            
         
               C
            
            
               είναι η τεχνική δυναμικότητα που είχε πωληθεί προηγουμένως, προσαρμοσμένη κατά τη δυναμικότητα η οποία προσφέρεται εκ νέου σύμφωνα με τις εφαρμοστέες διαδικασίες διαχείρισης συμφόρησης·
            
         
               D
            
            
               είναι η πρόσθετη δυναμικότητα για την εν λόγω ημέρα, εάν υπάρχει.
            
         8.   Κατά την έναρξη του γύρου υποβολής προσφορών, οι διαχειριστές συστημάτων μεταφοράς γνωστοποιούν στους χρήστες δικτύου την ποσότητα δυναμικότητας που πρόκειται να προσφερθεί για την προσεχή κυλιόμενη δημοπρασία δυναμικότητας επόμενης ημέρας. Επιπλέον, οι διαχειριστές συστημάτων μεταφοράς γνωστοποιούν στους χρήστες δικτύου κατά πόσον θα είναι διαθέσιμη πρόσθετη δυναμικότητα.
   9.   Τα αποτελέσματα κατανομής της δημοπρασίας δημοσιεύονται, το αργότερο εντός 30 λεπτών από την περάτωση του γύρου υποβολής προσφορών, ταυτόχρονα για όλους τους μεμονωμένους χρήστες δικτύου που συμμετείχαν στην αντίστοιχη δημοπρασία.
   10.   Συγκεντρωτικά στοιχεία για τα αποτελέσματα της δημοπρασίας δημοσιεύονται στην αγορά.
   Άρθρο 15
   Δημοπρασίες ενδοημερήσιας δυναμικότητας
   1.   Με την επιφύλαξη ύπαρξης διαθέσιμης δυναμικότητας, δημοπρασία ενδοημερήσιας δυναμικότητας πραγματοποιείται ανά ώρα στη διάρκεια της ημέρας ροής αερίου, με τη χρήση αλγορίθμου δημοπρασίας ενιαίας τιμής σύμφωνα με το άρθρο 18.
   2.   Ο πρώτος γύρος υποβολής προσφορών αρχίζει την αμέσως επόμενη ολόκληρη ώρα μετά τη δημοσίευση των αποτελεσμάτων της τελευταίας δημοπρασίας δυναμικότητας επόμενης ημέρας (συμπεριλαμβανομένης της διακοπτόμενης δυναμικότητας, εάν προσφέρθηκε προς πώληση) σύμφωνα με το άρθρο 14. Ο πρώτος γύρος υποβολής προσφορών περατώνεται στις 01:30 UTC (χειμερινή ώρα) ή στις 00:30 UTC (θερινή ώρα) πριν από τη σχετική ημέρα ροής αερίου. Η κατανομή των αποδεκτών προσφορών ισχύει από τις 05:00 UTC (χειμερινή ώρα) ή από τις 04:00 UTC (θερινή ώρα) τη σχετική ημέρα ροής αερίου.
   3.   Ο τελευταίος γύρος υποβολής προσφορών περατώνεται στις 00:30 UTC (χειμερινή ώρα) ή στις 23:30 UTC (θερινή ώρα) τη σχετική ημέρα ροής αερίου.
   4.   Οι χρήστες του δικτύου δικαιούνται να υποβάλουν, να αποσύρουν ή να τροποποιήσουν τις προσφορές τους από την αρχή κάθε γύρου υποβολής προσφορών μέχρι την περάτωση του ίδιου γύρου υποβολής προσφορών.
   5.   Κάθε ώρα της αντίστοιχης ημέρας ροής αερίου, δυναμικότητα με ισχύ από την ώρα + 4 δημοπρατείται ως ενδοημερήσια δυναμικότητα.
   6.   Κάθε γύρος υποβολής προσφορών αρχίζει με την αρχή κάθε ώρας κατά τη σχετική ημέρα ροής αερίου.
   7.   Η διάρκεια κάθε γύρου υποβολής προσφορών είναι 30 λεπτά από την έναρξη του γύρου υποβολής προσφορών.
   8.   Η δυναμικότητα που προσφέρεται στη διάρκεια της δημοπρασίας ενδοημερήσιας δυναμικότητας ισούται, κάθε ώρα, με:
   
      
   Όπου:
   
               A
            
            
               είναι η τεχνική δυναμικότητα του διαχειριστή συστήματος μεταφοράς για καθένα από τα τυποποιημένα προϊόντα δυναμικότητας·
            
         
               C
            
            
               είναι η τεχνική δυναμικότητα που είχε πωληθεί προηγουμένως, προσαρμοσμένη κατά τη δυναμικότητα η οποία προσφέρεται εκ νέου σύμφωνα με τις εφαρμοστέες διαδικασίες διαχείρισης συμφόρησης·
            
         
               D
            
            
               είναι η πρόσθετη δυναμικότητα, εάν υπάρχει.
            
         9.   Οι διαχειριστές συστημάτων μεταφοράς δημοσιεύουν τη διαθέσιμη ποσότητα ενδοημερήσιας εξασφαλισμένης δυναμικότητας που πρόκειται να προσφερθεί, μετά την περάτωση της τελευταίας δημοπρασίας δυναμικότητας επόμενης ημέρας και σύμφωνα με το άρθρο 21 παράγραφος 9.
   10.   Οι διαχειριστές συστημάτων μεταφοράς παρέχουν τη δυνατότητα στους χρήστες δικτύου οι οποίοι υποβάλλουν προσφορές στις δημοπρασίες δυναμικότητας επόμενης ημέρας να μεταφέρουν αυτομάτως τις έγκυρες μη αποδεκτές προσφορές στην επόμενη δημοπρασία ενδοημερήσιας δυναμικότητας.
   11.   Η δυναμικότητα κατανέμεται εντός 30 λεπτών από την περάτωση του γύρου υποβολής προσφορών, υπό την προϋπόθεση ότι οι προσφορές γίνονται αποδεκτές και ο διαχειριστής συστήματος μεταφοράς εφαρμόζει τη διαδικασία κατανομής.
   12.   Τα αποτελέσματα της δημοπρασίας διατίθενται ταυτόχρονα σε όλους τους μεμονωμένους χρήστες δικτύου.
   13.   Συγκεντρωτικά στοιχεία για τα αποτελέσματα της δημοπρασίας δημοσιεύονται τουλάχιστον στο τέλος κάθε ημέρας.
   Άρθρο 16
   Αλγόριθμοι δημοπρασιών
   1.   Εάν στη διάρκεια μιας δημοπρασίας προσφέρονται περισσότερα τυποποιημένα προϊόντα δυναμικότητας, ο αντίστοιχος αλγόριθμος κατανομής εφαρμόζεται χωριστά για κάθε τυποποιημένο προϊόν δυναμικότητας κατά την κατανομή του. Κάθε προσφορά για τα διάφορα τυποποιημένα προϊόντα δυναμικότητας εξετάζεται ανεξάρτητα από τις άλλες κατά την εφαρμογή του αλγορίθμου της δημοπρασίας.
   2.   Για τις ετήσιες δημοπρασίες ετήσιας δυναμικότητας, τις ετήσιες δημοπρασίες τριμηνιαίας δυναμικότητας και τις κυλιόμενες δημοπρασίες μηνιαίας δυναμικότητας, εφαρμόζεται αλγόριθμος δημοπρασίας αυξανόμενου τιμήματος, με πολλαπλούς γύρους υποβολής προσφορών, όπως προβλέπεται στο άρθρο 17.
   3.   Για τις κυλιόμενες δημοπρασίες δυναμικότητας επόμενης ημέρας και για τις δημοπρασίες ενδοημερήσιας δυναμικότητας εφαρμόζεται αλγόριθμος δημοπρασίας ενιαίας τιμής, με ένα και μόνο γύρο υποβολής προσφορών, σύμφωνα με το άρθρο 18.
   Άρθρο 17
   Αλγόριθμος δημοπρασίας αυξανόμενου τιμήματος
   1.   Οι δημοπρασίες αυξανόμενου τιμήματος δίνουν στους χρήστες δικτύου τη δυνατότητα να υποβάλλουν προσφορές αγοράς όγκου σε συνάρτηση με κλιμακούμενες τιμές, οι οποίες ανακοινώνονται σε διαδοχικούς γύρους υποβολής προσφορών, με αφετηρία την οριακή τιμή P0.
   2.   Ο πρώτος γύρος υποβολής προσφορών, με αντιστοιχούσα τιμή ίση με την οριακή τιμή P0, έχει διάρκεια 3 ωρών. Οι επόμενοι γύροι υποβολής προσφορών έχουν διάρκεια 1 ώρας. Μεταξύ των γύρων υποβολής προσφορών μεσολαβεί διάστημα 1 ώρας.
   3.   Στην προσφορά προσδιορίζεται:
   
               α)
            
            
               η ταυτότητα του χρήστη δικτύου που την υποβάλλει·
            
         
               β)
            
            
               το σχετικό σημείο διασύνδεσης και η κατεύθυνση της ροής·
            
         
               γ)
            
            
               το τυποποιημένο προϊόν δυναμικότητας για το οποίο ζητείται η δυναμικότητα·
            
         
               δ)
            
            
               ανά βήμα τιμών, η ποσότητα δυναμικότητας για την αντίστοιχη τυπική δυναμικότητα·
            
         
               ε)
            
            
               το προϊόν που ζητείται.
            
         4.   Η προσφορά θεωρείται έγκυρη, εάν υποβάλλεται από χρήστη δικτύου και συμμορφώνεται με όλες τις διατάξεις του παρόντος άρθρου.
   5.   Για να συμμετάσχουν χρήστες του δικτύου, σε μια δημοπρασία είναι υποχρεωτική η υποβολή προσφοράς αγοράς όγκου στον πρώτο γύρο υποβολής προσφορών.
   6.   Οι διαχειριστές συστημάτων μεταφοράς παρέχουν στους χρήστες δικτύου τη δυνατότητα να υποβάλλουν αυτομάτως προσφορές σε οποιοδήποτε κλιμάκιο τιμών.
   7.   Μόλις περατωθεί ο σχετικός γύρος υποβολής προσφορών, δεν γίνεται δεκτή τροποποίηση, απόσυρση ή παραλλαγή έγκυρων προσφορών. Όλες οι έγκυρες προσφορές καθίστανται δεσμευτικές υποχρεώσεις του χρήστη δικτύου για δέσμευση δυναμικότητας ίσης με την ποσότητα που ζητήθηκε για κάθε ανακοινωθείσα τιμή, υπό την προϋπόθεση ότι η τιμή εκκαθάρισης της δημοπρασίας είναι εκείνη που ανακοινώθηκε στον οικείο γύρο υποβολής προσφορών.
   8.   Η προσφορά αγοράς όγκου σε κάθε γύρο υποβολής προσφορών ανά χρήστη δικτύου είναι ίση ή μικρότερη από τη δυναμικότητα που προσφέρεται σε μια συγκεκριμένη δημοπρασία. Η προσφορά αγοράς όγκου ανά χρήστη δικτύου σε μια συγκεκριμένη τιμή είναι ίση ή μικρότερη από την προσφορά όγκου που υποβλήθηκε από τον συγκεκριμένο χρήστη δικτύου κατά τον προηγούμενο γύρο, πλην των περιπτώσεων εφαρμογής της παραγράφου 16.
   9.   Προσφορές μπορούν να υποβληθούν, να τροποποιηθούν και να αποσυρθούν ελεύθερα στη διάρκεια ενός γύρου υποβολής προσφορών, υπό την προϋπόθεση ότι όλες οι προσφορές συμμορφώνονται με την παράγραφο 8. Οι έγκυρες προσφορές παραμένουν έγκυρες μέχρις ότου τροποποιηθούν ή αποσυρθούν.
   10.   Ανά σημείο διασύνδεσης και ανά τυποποιημένο προϊόν δυναμικότητας καθορίζεται μείζον βήμα τιμών και έλασσον βήμα τιμών, τα οποία δημοσιεύονται πριν από τη διεξαγωγή της σχετικής δημοπρασίας. Το έλασσον βήμα τιμών καθορίζεται με τρόπο ώστε αύξηση κατά έναν ακέραιο αριθμό των ελασσόνων βημάτων τιμών να ισούται με αύξηση κατά ένα μείζον βήμα τιμών.
   11.   Ο καθορισμός μείζονος βήματος τιμών επιδιώκει να μειωθεί στο ελάχιστο, στο μέτρο του ευλόγως δυνατού, η διάρκεια της διαδικασίας δημοπράτησης. Ο καθορισμός ελάσσονος βήματος τιμών επιδιώκει να μειωθεί στο ελάχιστο, στο μέτρο του ευλόγως δυνατού, το επίπεδο της αδιάθετης δυναμικότητας, όταν η δημοπρασία περατώνεται σε τιμή υψηλότερη από την οριακή τιμή.
   12.   Εάν η συνολική ζήτηση όλων των χρηστών του δικτύου είναι μικρότερη ή ίση προς την προσφερόμενη δυναμικότητα στο τέλος του πρώτου γύρου προσφορών, η δημοπρασία περατώνεται.
   13.   Εάν η συνολική ζήτηση όλων των χρηστών του δικτύου είναι μεγαλύτερη από την προσφερόμενη δυναμικότητα στο τέλος του πρώτου γύρου προσφορών ή επόμενου γύρου προσφορών, αρχίζει νέος γύρος προσφορών με τιμή ίση με την τιμή του προηγούμενου γύρου προσφορών, προσαυξημένη κατά το μείζον βήμα τιμών.
   14.   Εάν η συνολική ζήτηση μεταξύ όλων των χρηστών του δικτύου είναι ίση προς την προσφερόμενη δυναμικότητα στο τέλος του δεύτερου γύρου προσφορών ή επόμενου γύρου προσφορών, η δημοπρασία περατώνεται.
   15.   Εάν υπάρξει υστέρηση ζήτησης για πρώτη φορά, πραγματοποιείται μείωση της τιμής και αρχίζει νέος γύρος προσφορών. Η τιμή κατά τον νέο γύρο προσφορών είναι ίση με την τιμή που ίσχυε κατά τον γύρο προσφορών που προηγήθηκε της υστέρησης ζήτησης για πρώτη φορά, προσαυξημένη κατά το έλασσον βήμα τιμών. Στη συνέχεια αρχίζουν περαιτέρω γύροι προσφορών με προσαυξήσεις του ελάσσονος βήματος τιμών, έως ότου η συνολική ζήτηση μεταξύ όλων των χρηστών του δικτύου να είναι μικρότερη ή ίση προς την προσφερόμενη δυναμικότητα, οπότε η δημοπρασία περατώνεται.
   16.   Η προσφορά αγοράς όγκου ανά χρήστη δικτύου στον πρώτο γύρο προσφορών, στον οποίο εφαρμόζονται ελάσσονα βήματα τιμών, είναι ίση ή μικρότερη από την προσφορά όγκου που υποβλήθηκε από τον συγκεκριμένο χρήστη δικτύου κατά τον γύρο προσφορών που προηγήθηκε της υστέρησης ζήτησης για πρώτη φορά. Η προσφορά αγοράς όγκου ανά χρήστη δικτύου σε όλους τους γύρους προσφορών, στους οποίους εφαρμόζονται ελάσσονα βήματα τιμών, είναι ίση ή μεγαλύτερη από την προσφορά όγκου που υποβλήθηκε από τον συγκεκριμένο χρήστη δικτύου κατά τον γύρο προσφορών στον οποίο σημειώθηκε υστέρηση ζήτησης για πρώτη φορά.
   17.   Εάν η συνολική ζήτηση μεταξύ όλων των χρηστών του δικτύου είναι μεγαλύτερη από την προσφερόμενη δυναμικότητα στον γύρο προσφορών στον οποίο η τιμή είναι ίση με εκείνη που οδήγησε στην υστέρηση ζήτησης για πρώτη φορά, μείον ένα έλασσον βήμα τιμών, η δημοπρασία περατώνεται. Τιμή εκκαθάρισης είναι η τιμή που οδήγησε στην υστέρηση ζήτησης για πρώτη φορά και αποδεκτές προσφορές είναι εκείνες που υποβλήθηκαν στη διάρκεια του αρχικού γύρου προσφορών στον οποίο εμφανίστηκε υστέρηση ζήτησης για πρώτη φορά.
   18.   Μετά κάθε γύρο προσφορών, η ζήτηση όλων των χρηστών δικτύου σε μια συγκεκριμένη δημοπρασία δημοσιεύεται συγκεντρωτικά, εντός του συντομότερου εύλογου χρονικού διαστήματος.
   19.   Η τιμή που ανακοινώθηκε για τον τελευταίο γύρο προσφορών με τον οποίο περατώνεται η δημοπρασία, θεωρείται τιμή εκκαθάρισης της συγκεκριμένης δημοπρασίας, πλην των περιπτώσεων εφαρμογής της παραγράφου 17.
   20.   Όλοι οι χρήστες δικτύου οι οποίοι υπέβαλαν έγκυρες προσφορές όγκου στην τιμή εκκαθάρισης συμμετέχουν στην κατανομή της δυναμικότητας ανάλογα με τις προσφορές όγκου καθενός στην τιμή εκκαθάρισης. Οι χρήστες δικτύου των οποίων οι προσφορές έγιναν αποδεκτές καταβάλλουν την τιμή εκκαθάρισης της συγκεκριμένης δημοπρασίας, η οποία μπορεί να είναι σταθερή ή μεταβλητή τιμή, όπως ορίζεται στο άρθρο 26 παράγραφος 2, και όλα τα άλλα τέλη τα οποία ενδεχομένως εφαρμόζονται τη στιγμή που μπορεί να χρησιμοποιηθεί η δυναμικότητα που έχει κατανεμηθεί σε αυτούς.
   21.   Μετά από κάθε δημοπρασία που περατώνεται, δημοσιεύεται το τελικό αποτέλεσμα της δημοπρασίας, συμπεριλαμβανομένων των συγκεντρωτικών στοιχείων για τις κατανεμηθείσες δυναμικότητες και την τιμή εκκαθάρισης. Οι χρήστες δικτύου των οποίων οι προσφορές έγιναν αποδεκτές ενημερώνονται σχετικά με την ποσότητα δυναμικότητας που κατανέμεται σε αυτούς, ενώ ατομικές πληροφορίες κοινοποιούνται μόνο στους ενδιαφερομένους.
   22.   Εάν μια δημοπρασία αυξανόμενου τιμήματος δεν έχει λήξει έως την προγραμματισμένη έναρξη (σύμφωνα με το χρονοδιάγραμμα δημοπρασιών) της επόμενης δημοπρασίας για δυναμικότητα που καλύπτει την ίδια περίοδο, η πρώτη δημοπρασία περατώνεται και δεν κατανέμεται δυναμικότητα. Η δυναμικότητα δημοπρατείται στην επόμενη σχετική δημοπρασία.
   Άρθρο 18
   Αλγόριθμος δημοπρασίας ενιαίας τιμής
   1.   Στη δημοπρασία ενιαίας τιμής υπάρχει ένας και μόνος γύρος υποβολής προσφορών, κατά τον οποίο ο χρήστης του δικτύου υποβάλλει προσφορά τόσο για την τιμή όσο και για την ποσότητα.
   2.   Στη διάρκεια του γύρου υποβολής προσφορών δεδομένης δημοπρασίας, οι χρήστες δικτύου μπορούν να υποβάλουν μέχρι 10 προσφορές. Κάθε προσφορά εξετάζεται ανεξάρτητα από άλλες προσφορές. Μετά την περάτωση του γύρου προσφορών, οι απομένουσες προσφορές δεν επιτρέπεται να τροποποιηθούν ή να αποσυρθούν.
   3.   Στην προσφορά προσδιορίζεται:
   
               α)
            
            
               η ταυτότητα του χρήστη δικτύου που την υποβάλλει·
            
         
               β)
            
            
               το σχετικό σημείο διασύνδεσης και η κατεύθυνση της ροής·
            
         
               γ)
            
            
               το τυποποιημένο προϊόν δυναμικότητας για το οποίο ζητείται η δυναμικότητα·
            
         
               δ)
            
            
               η ποσότητα δυναμικότητας για το αντίστοιχο τυποποιημένο προϊόν δυναμικότητας που ζητείται·
            
         
               ε)
            
            
               η ελάχιστη ποσότητα δυναμικότητας για το αντίστοιχο τυποποιημένο προϊόν δυναμικότητας, την οποία ο χρήστης δικτύου επιθυμεί να του κατανεμηθεί σύμφωνα με τον σχετικό αλγόριθμο, στην περίπτωση που δεν κατανεμηθεί στον χρήστη δικτύου η ποσότητα που ζητείται σύμφωνα με το στοιχείο δ)·
            
         
               στ)
            
            
               η τιμή της προσφοράς, η οποία δεν είναι κατώτερη από την οριακή τιμή που εφαρμόζεται στο σχετικό τυποποιημένο προϊόν δυναμικότητας και την οποία ο χρήστης δικτύου είναι πρόθυμος να καταβάλει για τη δυναμικότητα που ζητεί. Προσφορές με τιμή προσφοράς κατώτερη από την οριακή τιμή δεν γίνονται αποδεκτές.
            
         4.   Ο διαχειριστής συστήματος μεταφοράς κατατάσσει όλες τις προσφορές που αφορούν συγκεκριμένο τυποποιημένο προϊόν δυναμικότητας ανάλογα με την οικεία τιμή προσφοράς, αρχίζοντας την κατάταξη από την υψηλότερη τιμή.
   5.   Όλες οι υπόλοιπες προσφορές κατά τη λήξη του γύρου υποβολής προσφορών θεωρούνται δεσμευτικές για τους χρήστες δικτύου στους οποίους κατανέμεται τουλάχιστον η ελάχιστη ποσότητα δυναμικότητας που ζητήθηκε σύμφωνα με το στοιχείο ε) της παραγράφου 3.
   6.   Μετά την κατάταξη των προσφορών σύμφωνα με την παράγραφο 4 και με την επιφύλαξη των παραγράφων 7 έως 10, η δυναμικότητα κατανέμεται στις προσφορές σε συνάρτηση με την κατάταξη των οικείων τιμών. Όλες οι προσφορές για τις οποίες κατανέμεται δυναμικότητα θεωρούνται αποδεκτές. Μετά την κατανομή δυναμικότητας, η υπόλοιπη μη κατανεμηθείσα δυναμικότητα μειώνεται κατά την ποσότητα αυτή.
   7.   Μετά την εφαρμογή της παραγράφου 6 και με την επιφύλαξη της παραγράφου 9, όταν η ποσότητα δυναμικότητας που αναφερόταν στην προσφορά ενός χρήστη δικτύου υπερβαίνει την υπόλοιπη μη κατανεμηθείσα δυναμικότητα (μετά την κατανομή δυναμικότητας στους χρήστες δικτύου που υπέβαλαν υψηλότερες προσφορές), στον εν λόγω χρήστη δικτύου κατανέμεται δυναμικότητα ίση με την υπόλοιπη μη κατανεμηθείσα δυναμικότητα.
   8.   Μετά την εφαρμογή της παραγράφου 7 και με την επιφύλαξη της παραγράφου 9, όταν καθεμία από δύο ή περισσότερες προσφορές αναφέρει την ίδια τιμή προσφοράς και η ποσότητα της σχετικής υπόλοιπης δυναμικότητας η οποία ζητήθηκε συνολικά βάσει των προσφορών αυτών υπερβαίνει την υπόλοιπη μη κατανεμηθείσα ποσότητα, η υπόλοιπη μη κατανεμηθείσα ποσότητα κατανέμεται αναλογικά στις ποσότητες που ζητήθηκαν με καθεμία από τις εν λόγω προσφορές.
   9.   Όταν η προς κατανομή ποσότητα για μια προσφορά κατ’ εφαρμογή της παραγράφου 6, 7 ή 8 υπολείπεται της ελάχιστης ποσότητας δυναμικότητας σύμφωνα με την παράγραφο 3 στοιχείο ε), η προσφορά δεν λαμβάνεται υπόψη και καθίσταται άκυρη, πραγματοποιείται δε αναθεωρημένη κατανομή μεταξύ των υπολοίπων προσφορών με ίση τιμή σύμφωνα με την παράγραφο 8 ή (κατά περίπτωση) πραγματοποιείται κατανομή για την προσφορά με την αμέσως χαμηλότερη τιμή σύμφωνα με την παράγραφο 6.
   10.   Όταν η υπόλοιπη προς κατανομή ποσότητα για οποιαδήποτε προσφορά κατ’ εφαρμογή των παραγράφων 6, 7, 8 ή 9 είναι μηδενική, δεν κατανέμεται περαιτέρω δυναμικότητα στις υπόλοιπες προσφορές. Οι προσφορές αυτές θεωρούνται μη αποδεκτές.
   11.   Η τιμή εκκαθάρισης ορίζεται ως η τιμή της χαμηλότερης αποδεκτής προσφοράς, εάν η ζήτηση υπερβαίνει την προσφορά στην οριακή τιμή. Σε όλες τις άλλες περιπτώσεις, η τιμή εκκαθάρισης ισούται με την οριακή τιμή. Οι χρήστες δικτύου των οποίων οι προσφορές έγιναν αποδεκτές καταβάλλουν την τιμή εκκαθάρισης της συγκεκριμένης δημοπρασίας, η οποία μπορεί να είναι σταθερή ή μεταβλητή τιμή, όπως ορίζεται στο άρθρο 26 παράγραφος 2, και όλα τα άλλα τέλη τα οποία ενδεχομένως εφαρμόζονται τη στιγμή που μπορεί να χρησιμοποιηθεί η δυναμικότητα που έχει κατανεμηθεί σε αυτούς.
   ΚΕΦΑΛΑΙΟ IV
   
      ΔΕΣΜΟΠΟΙΗΣΗ ΔΙΑΣΥΝΟΡΙΑΚΗΣ ΔΥΝΑΜΙΚΟΤΗΤΑΣ
   
   Άρθρο 19
   Προϊόντα δεσμοποιημένης δυναμικότητας
   Διαχειριστές γειτονικών συστημάτων μεταφοράς προσφέρουν από κοινού προϊόντα δεσμοποιημένης δυναμικότητας, σύμφωνα με τις ακόλουθες αρχές:
   
               1)
            
            
               Σε αμφότερες τις πλευρές ενός σημείου διασύνδεσης όλη η εξασφαλισμένη δυναμικότητα προσφέρεται ως δεσμοποιημένη δυναμικότητα, εφόσον υπάρχει διαθέσιμη εξασφαλισμένη δυναμικότητα σε αμφότερες τις πλευρές ενός σημείου διασύνδεσης.
            
         
               2)
            
            
               Οι διαχειριστές συστημάτων μεταφοράς προσφέρουν δυναμικότητα για το σχετικό τυποποιημένο προϊόν δυναμικότητας μέσω ενός υποβάθρου δέσμευσης, σύμφωνα με το άρθρο 27 και σύμφωνα με την εφαρμοστέα διαδικασία κατανομής που προβλέπεται στο κεφάλαιο III.
            
         
               3)
            
            
               Για τη δεσμοποιημένη δυναμικότητα που προσφέρεται από τους ενδιαφερόμενους διαχειριστές συστημάτων μεταφοράς σε ένα σημείο διασύνδεσης συνάπτονται συμβάσεις κατόπιν ενιαίας διαδικασίας κατανομής.
            
         
               4)
            
            
               Οι χρήστες δικτύου συμμορφώνονται με τους εφαρμοστέους όρους και προϋποθέσεις της σύμβασης (των συμβάσεων) μεταφοράς των οικείων διαχειριστών συστημάτων μεταφοράς από τη στιγμή που συνάπτεται η σύμβαση δυναμικότητας μεταφοράς.
            
         
               5)
            
            
               Εάν υπάρχει περισσότερη διαθέσιμη εξασφαλισμένη δυναμικότητα στη μία πλευρά ενός σημείου διασύνδεσης σε σχέση με την άλλη πλευρά για οποιαδήποτε εξεταζόμενη περίοδο, ο διαχειριστής του συστήματος μεταφοράς που έχει την περισσότερη διαθέσιμη εξασφαλισμένη δυναμικότητα μπορεί να προσφέρει την εν λόγω πλεονάζουσα δυναμικότητα στους χρήστες δικτύου ως προϊόν αδεσμοποίητης δυναμικότητας, σύμφωνα με το χρονοδιάγραμμα δημοπρασιών και τους ακόλουθους κανόνες:
               
                           α)
                        
                        
                           εάν ήδη υπάρχει αδεσμοποίητη σύμβαση μεταφοράς από την άλλη πλευρά του σημείου διασύνδεσης, μπορεί να προσφερθεί ως αδεσμοποίητη δυναμικότητα που δεν υπερβαίνει την ποσότητα και τη διάρκεια της υφιστάμενης σύμβασης μεταφοράς στην άλλη πλευρά·
                        
                     
                           β)
                        
                        
                           εάν η εν λόγω πλεονάζουσα δυναμικότητα δεν εμπίπτει στο σημείο 5 στοιχείο α), μπορεί να προσφερθεί για μέγιστο διάστημα ενός έτους·
                        
                     
         
               6)
            
            
               Η αδεσμοποίητη δυναμικότητα που κατανέμεται σύμφωνα με το σημείο 5 μπορεί να χρησιμοποιηθεί και να δηλωθεί ως τοιαύτη. Μπορεί επίσης να αποτελέσει αντικείμενο διαπραγμάτευσης στη δευτερογενή αγορά.
            
         
               7)
            
            
               Οι διαχειριστές γειτονικών συστημάτων μεταφοράς καθιερώνουν κοινή διαδικασία ορισμού για τη δεσμοποιημένη δυναμικότητα, παρέχοντας στους χρήστες δικτύου τη δυνατότητα να πραγματοποιούν δηλώσεις για τις ροές της δεσμοποιημένης δυναμικότητάς τους με ενιαία δήλωση.
            
         
               8)
            
            
               Οι υποχρεώσεις προσφοράς δεσμοποιημένης δυναμικότητας ισχύουν επίσης, στο μέτρο που αυτό έχει σημασία, και στις δευτερογενείς αγορές δυναμικότητας. Με την επιφύλαξη του σημείου 1, η δυναμικότητα που αρχικά κατανέμεται ως δεσμοποιημένη δυναμικότητα μπορεί να μεταπωληθεί μόνο ως δεσμοποιημένη δυναμικότητα στη δευτερογενή αγορά.
            
         
               9)
            
            
               Εάν δύο ή περισσότερα σημεία διασύνδεσης συνδέουν τα ίδια δύο γειτονικά συστήματα εισόδου-εξόδου, οι ενδιαφερόμενοι διαχειριστές των γειτονικών συστημάτων μεταφοράς προσφέρουν τις διαθέσιμες δυναμικότητες στα σημεία διασύνδεσης σε ένα εικονικό σημείο διασύνδεσης. Στην περίπτωση που εμπλέκονται περισσότεροι από δύο διαχειριστές συστημάτων μεταφοράς, επειδή η εμπορία της δυναμικότητας σε ένα ή σε αμφότερα τα συστήματα εισόδου-εξόδου διενεργείται από περισσότερους του ενός διαχειριστές συστημάτων μεταφοράς, το εικονικό σημείο διασύνδεσης περιλαμβάνει όλους αυτούς τους διαχειριστές συστημάτων μεταφοράς, στο μέτρο του δυνατού. Σε όλες τις περιπτώσεις δημιουργείται εικονικό σημείο διασύνδεσης μόνον εάν πληρούνται οι ακόλουθες προϋποθέσεις:
               
                           α)
                        
                        
                           η συνολική τεχνική δυναμικότητα στα εικονικά σημεία διασύνδεσης είναι ίση ή μεγαλύτερη από το άθροισμα των τεχνικών δυναμικοτήτων σε καθένα από τα σημεία διασύνδεσης που συμμετέχουν στα εικονικά σημεία διασύνδεσης·
                        
                     
                           β)
                        
                        
                           τα εικονικά σημεία διασύνδεσης διευκολύνουν την οικονομική και αποτελεσματική χρήση του συστήματος, λαμβανομένων υπόψη ιδίως, αλλά όχι αποκλειστικά, των κανόνων που προβλέπονται στο άρθρο 16 του κανονισμού (ΕΚ) αριθ. 715/2009.
                        
                     
         Οι διαχειριστές γειτονικών συστημάτων μεταφοράς αρχίζουν την αναγκαία ανάλυση και δημιουργούν λειτουργικά εικονικά σημεία διασύνδεσης πριν από την παρέλευση πενταετίας από την έναρξη ισχύος του παρόντος κανονισμού.
   Άρθρο 20
   Δεσμοποίηση στην περίπτωση υφιστάμενων συμβάσεων μεταφοράς
   1.   Οι χρήστες δικτύου που είναι συμβαλλόμενα μέρη σε υφιστάμενες συμβάσεις μεταφοράς κατά την έναρξη ισχύος του παρόντος κανονισμού πρέπει να επιδιώξουν να καταλήξουν, για τα αντίστοιχα σημεία διασύνδεσης, σε συμφωνία για τη δεσμοποίηση της δυναμικότητας μέσω συμβατικών ρυθμίσεων («συμφωνία δεσμοποίησης»), σύμφωνα με τις διατάξεις του άρθρου 19 του παρόντος κανονισμού. Οι εν λόγω χρήστες δικτύου και οι διαχειριστές συστημάτων μεταφοράς υποβάλλουν έκθεση στις οικείες εθνικές ρυθμιστικές αρχές σχετικά με όλες τις συμφωνίες δεσμοποίησης που επιτεύχθηκαν από όλα τα συμβαλλόμενα μέρη υφιστάμενων συμβάσεων μεταφοράς. Βάσει αυτών των εκθέσεων, η εθνική ρυθμιστική αρχή αποστέλλει έκθεση στον Οργανισμό σχετικά με την ετήσια πρόοδο όσον αφορά τη δεσμοποίηση δυναμικότητας στο οικείο κράτος μέλος. Δύο έτη από την έναρξη ισχύος του παρόντος κανονισμού, ο Οργανισμός δημοσιεύει έκθεση σχετικά με την πρόοδο που σημειώθηκε όσον αφορά τη δεσμοποίηση δυναμικότητας.
   2.   Οι διαχειριστές συστημάτων μεταφοράς που είναι συμβαλλόμενα μέρη σε υφιστάμενες συμβάσεις μεταφοράς μπορούν να συμμετέχουν στις συζητήσεις για τη συμφωνία δεσμοποίησης ανά πάσα στιγμή, κατόπιν προσκλήσεως των χρηστών δικτύου που είναι συμβαλλόμενα μέρη στις υφιστάμενες συμβάσεις μεταφοράς.
   3.   Εάν επιτευχθεί συμφωνία δεσμοποίησης μεταξύ των αντίστοιχων χρηστών δικτύου, οι εμπλεκόμενοι διαχειριστές συστημάτων μεταφοράς στο σημείο διασύνδεσης ενημερώνονται αμελλητί από τα μέρη σχετικά με την πρόθεση σύναψης συμφωνίας δεσμοποίησης και υλοποιείται η μεταβίβαση της σχετικής δυναμικότητας. Σε κάθε περίπτωση, η συμφωνία δεσμοποίησης εφαρμόζεται με την επιφύλαξη των εφαρμοστέων όρων και προϋποθέσεων των υφιστάμενων συναφών συμβάσεων μεταφοράς. Μόλις εφαρμοστεί η συμφωνία δεσμοποίησης, η σχετική δυναμικότητα θεωρείται δεσμοποιημένη δυναμικότητα.
   4.   Σε κάθε περίπτωση, η διάρκεια των συμφωνιών δεσμοποίησης σε σχέση με τη δυναμικότητα που δεσμοποιείται βάσει της τροποποίησης των υφιστάμενων συμβάσεων δεν υπερβαίνει τη διάρκεια των αρχικών συμβάσεων μεταφοράς.
   5.   Η δυναμικότητα δεσμοποιείται στο σύνολό της το συντομότερο δυνατό. Οι υφιστάμενες συμβάσεις μεταφοράς για αδεσμοποίητη δυναμικότητα δεν μπορούν να ανανεωθούν, να παραταθούν ή να συνεχιστούν μετά την ημερομηνία λήξης τους. Η δυναμικότητα αυτή καθίσταται διαθέσιμη δυναμικότητα από την ημερομηνία λήξης των συμβάσεων μεταφοράς.
   ΚΕΦΑΛΑΙΟ V
   
      ΔΙΑΚΟΠΤΟΜΕΝΗ ΔΥΝΑΜΙΚΟΤΗΤΑ
   
   Άρθρο 21
   Κατανομή διακοπτόμενων υπηρεσιών
   1.   Οι διαχειριστές συστημάτων μεταφοράς προσφέρουν ένα ημερήσιο προϊόν δυναμικότητας για διακοπτόμενη δυναμικότητα και προς τις δύο κατευθύνσεις στα σημεία διασύνδεσης, στα οποία εξασφαλισμένη δυναμικότητα έχει προσφερθεί, αλλά έχει εξαντληθεί στις δημοπρασίες επόμενης ημέρας. Στα μονοκατευθυντικά σημεία διασύνδεσης, όπου προσφέρεται τεχνική δυναμικότητα μόνο προς μία κατεύθυνση, οι διαχειριστές συστημάτων μεταφοράς προσφέρουν ένα ημερήσιο προϊόν για διακοπτόμενη δυναμικότητα προς την άλλη κατεύθυνση. Οι διαχειριστές συστημάτων μεταφοράς μπορούν να προσφέρουν επίσης προϊόντα διακοπτόμενης δυναμικότητας μεγαλύτερης διάρκειας.
   2.   Εάν προσφέρεται διακοπτόμενη δυναμικότητα, δεν πρέπει να επηρεάζεται δυσμενώς η ποσότητα της προσφερόμενης εξασφαλισμένης δυναμικότητας. Οι διαχειριστές συστημάτων μεταφοράς δεν παρακρατούν δυναμικότητα που μπορεί να προσφερθεί ως εξασφαλισμένη δυναμικότητα προκειμένου να την προσφέρουν ως διακοπτόμενη δυναμικότητα.
   3.   Στον βαθμό που προσφέρονται άλλα προϊόντα διακοπτόμενης δυναμικότητας πλην των ημερήσιων, τα τυποποιημένα προϊόντα δυναμικότητας για την εξασφαλισμένη δυναμικότητα εφαρμόζονται επίσης και για τη διακοπτόμενη δυναμικότητα, όσον αφορά τη διάρκεια των προϊόντων.
   4.   Στον βαθμό που προσφέρεται διακοπτόμενη δυναμικότητα, αυτή κατανέμεται μέσω δημοπρασίας με εξαίρεση την ενδοημερήσια διακοπτόμενη δυναμικότητα.
   5.   Η ενδοημερήσια διακοπτόμενη δυναμικότητα κατανέμεται μέσω διαδικασίας υπέρβασης της δήλωσης.
   6.   Ενδοημερήσια διακοπτόμενη δυναμικότητα κατανέμεται μόνον όταν η εξασφαλισμένη δυναμικότητα, είτε πρόκειται για τεχνική δυναμικότητα είτε για πρόσθετη δυναμικότητα, έχει εξαντληθεί.
   7.   Στις περιπτώσεις που πραγματοποιούνται δημοπρασίες για διακοπτόμενα προϊόντα διάρκειας μεγαλύτερης από την ενδοημερήσια, οι διαχειριστές συστημάτων μεταφοράς δημοσιεύουν, εάν είναι γνωστές, τις ποσότητες διακοπτόμενης δυναμικότητας που προσφέρονται πριν από την έναρξη της διαδικασίας δημοπράτησης.
   8.   Εάν προσφέρεται διακοπτόμενη δυναμικότητα, αυτή κατανέμεται μέσω χωριστής δημοπρασίας, μετά την κατανομή της εξασφαλισμένης δυναμικότητας ίσης διάρκειας, αλλά πριν από την έναρξη της δημοπρασίας εξασφαλισμένης δυναμικότητας βραχύτερης διάρκειας, με εξαίρεση την ενδοημερήσια διακοπτόμενη δυναμικότητα.
   9.   Εάν προσφέρεται διακοπτόμενη δυναμικότητα, οι δημοπρασίες δυναμικότητας διεξάγονται σύμφωνα με τις ίδιες αρχές σχεδιασμού και τις ίδιες χρονικές κλίμακες που ισχύουν για την εξασφαλισμένη δυναμικότητα. Οι ακριβείς χρονικές κλίμακες που εφαρμόζονται για τις δημοπρασίες διακοπτόμενης δυναμικότητας αναλύονται στο χρονοδιάγραμμα δημοπρασιών, με εξαίρεση την ενδοημερήσια διακοπτόμενη δυναμικότητα.
   Άρθρο 22
   Ελάχιστα χρονικά περιθώρια διακοπής
   1.   Για τις διακοπτόμενες δυναμικότητες ισχύουν ελάχιστα χρονικά περιθώρια διακοπής, τα οποία αποφασίζονται από κοινού από τους διαχειριστές γειτονικών συστημάτων μεταφοράς.
   2.   Το προκαθορισμένο ελάχιστο χρονικό περιθώριο διακοπής για δεδομένη ώρα ροής αερίου είναι σαράντα πέντε λεπτά μετά την έναρξη του κύκλου επαναδήλωσης για την εν λόγω ώρα ροής αερίου. Εάν δύο διαχειριστές συστημάτων μεταφοράς επιθυμούν να συντομεύσουν το χρονικό περιθώριο διακοπής, κάθε σχετική συμφωνία που συνάπτεται μεταξύ των διαχειριστών των συστημάτων μεταφοράς υπόκειται στην έγκριση της αρμόδιας εθνικής ρυθμιστικής αρχής.
   Άρθρο 23
   Συντονισμός της διαδικασίας διακοπής
   Ο διαχειριστής συστήματος μεταφοράς που κινεί τη διαδικασία διακοπής ενημερώνει τον σχετικό διαχειριστή γειτονικού συστήματος μεταφοράς. Οι διαχειριστές γειτονικών συστημάτων μεταφοράς ενημερώνουν τους αντίστοιχους επηρεαζόμενους χρήστες δικτύου το συντομότερο δυνατόν, αλλά δίδοντας τη δέουσα προσοχή στην αξιοπιστία των πληροφοριών.
   Άρθρο 24
   Καθορισμένη ακολουθία διακοπών
   1.   Η σειρά με την οποία εκτελούνται οι διακοπές, εάν το σύνολο των ορισμών υπερβαίνει την ποσότητα αερίου που μπορεί να διέλθει από συγκεκριμένο σημείο διασύνδεσης, καθορίζεται με βάση τον χρόνο έναρξης ισχύος των αντίστοιχων συμβάσεων μεταφοράς σε διακοπτόμενη βάση. Σε περίπτωση διακοπής, η σύμβαση μεταφοράς που αρχίζει να ισχύει ενωρίτερα υπερισχύει έναντι της σύμβασης μεταφοράς που άρχισε να ισχύει αργότερα.
   2.   Εάν, μετά την εφαρμογή της διαδικασίας που περιγράφεται στην παράγραφο 1, δύο ή περισσότεροι ορισμοί κατατάσσονται στην ίδια σειρά κατάταξης διακοπών και ο διαχειριστής του συστήματος μεταφοράς δεν προβεί στη διακοπή όλων, εφαρμόζεται αναλογική μείωση των συγκεκριμένων ορισμών.
   3.   Για να ληφθούν υπόψη οι διαφορές μεταξύ των διαφόρων υπηρεσιών διακοπτόμενης δυναμικότητας στην Ένωση, οι διαχειριστές γειτονικών συστημάτων μεταφοράς θέτουν σε εφαρμογή και συντονίζουν τις κοινές διαδικασίες που προβλέπονται στο παρόν άρθρο ανά σημείο διασύνδεσης.
   Άρθρο 25
   Λόγοι διακοπών
   Οι διαχειριστές συστημάτων μεταφοράς περιλαμβάνουν τους λόγους των διακοπών είτε απευθείας στις οικείες συμβάσεις διακοπτόμενης μεταφοράς είτε στους γενικούς όρους και προϋποθέσεις που διέπουν τις εν λόγω συμβάσεις. Στους λόγους διακοπών περιλαμβάνονται μεταξύ άλλων η ποιότητα του αερίου, η πίεση, η θερμοκρασία, τα διαγράμματα ροής, η εκτέλεση συμβάσεων εξασφαλισμένης δυναμικότητας, η συντήρηση, οι περιορισμοί ανάντη ή κατάντη, οι υποχρεώσεις δημόσιας υπηρεσίας και η διαχείριση της δυναμικότητας που απορρέει από τις διαδικασίες διαχείρισης συμφόρησης.
   ΚΕΦΑΛΑΙΟ VI
   
      ΤΙΜΟΛΟΓΙΑ ΚΑΙ ΥΠΟΒΑΘΡΑ ΔΕΣΜΕΥΣΗΣ ΔΥΝΑΜΙΚΟΤΗΤΑΣ
   
   Άρθρο 26
   Τιμολόγια
   1.   Το τιμολόγιο το οποίο υπολογίζεται με τη μεθοδολογία που καθορίζεται και/ή εγκρίνεται από την εθνική ρυθμιστική αρχή ή η τιμή που καθορίζεται και/ή εγκρίνεται από την εθνική ρυθμιστική αρχή χρησιμοποιείται ως η οριακή τιμή σε όλες τις δημοπρασίες και για όλα τα τυποποιημένα προϊόντα δυναμικότητας για εξασφαλισμένη και διακοπτόμενη δυναμικότητα.
   2.   Η πληρωτέα τιμή που προσδιορίζεται σε μια δημοπρασία δυναμικότητας μπορεί να είναι είτε σταθερή είτε μεταβλητή τιμή ή να υπόκειται σε άλλους διακανονισμούς που προβλέπονται στο εφαρμοστέο ρυθμιστικό καθεστώς. Η σταθερή τιμή συνίσταται στο ισχύον τιμολόγιο τη στιγμή της δημοπράτησης συν την προσαύξηση δημοπρασίας. Η μεταβλητή τιμή συνίσταται στο ισχύον τιμολόγιο τη στιγμή κατά την οποία μπορεί να χρησιμοποιηθεί η δυναμικότητα συν την προσαύξηση δημοπρασίας. Οι διακανονισμοί μπορεί να είναι διαφορετικοί για τις δυναμικότητες σε δεσμοποιημένο προϊόν εκατέρωθεν σημείου διασύνδεσης.
   3.   Οι ενδεδειγμένοι τιμολογιακοί διακανονισμοί για την εφαρμογή του παρόντος κανονισμού καθορίζονται σε επίπεδο Ένωσης και/ή εθνικό επίπεδο σε εύθετο χρόνο. Οι διακανονισμοί αυτοί επιτρέπουν την ορθή εφαρμογή των μηχανισμών κατανομής δυναμικότητας που θεσπίζονται με τον παρόντα κανονισμό, χωρίς να έχουν επιζήμιες συνέπειες για τις θέσεις των διαχειριστών συστημάτων μεταφοράς ως προς τα έσοδα και τις ταμειακές τους ροές λόγω της εφαρμογής του παρόντος κανονισμού, και ιδίως των διατάξεων που αφορούν την παρακράτηση ποσοστού δυναμικότητας, συμπεριλαμβανομένης της νέας δυναμικότητας, σύμφωνα με το άρθρο 2 παράγραφος 3, το άρθρο 8 παράγραφοι 7 και 8, και το άρθρο 19 παράγραφος 5 στοιχείο β).
   4.   Τα έσοδα από δημοπρασία δεσμοποιημένης δυναμικότητας χρειάζεται να μοιράζονται μεταξύ των διαχειριστών συστημάτων μεταφοράς οι οποίοι τοποθετούν δυναμικότητες σε δεσμοποιημένο προϊόν. Η οριακή τιμή της δεσμοποιημένης δυναμικότητας ισούται με το άθροισμα των οριακών τιμών των δυναμικοτήτων στο δεσμοποιημένο προϊόν. Το σύνολο των εσόδων από πωλήσεις δεσμοποιημένης δυναμικότητας αποδίδεται στους συνεισφέροντες διαχειριστές συστημάτων μεταφοράς μετά από κάθε συναλλαγή δυναμικότητας.
   5.   Τα έσοδα από την οριακή τιμή δεσμοποιημένης δυναμικότητας αποδίδονται στους διαχειριστές συστημάτων μεταφοράς κατ’ αναλογία των οριακών τιμών των δυναμικοτήτων τους στο δεσμοποιημένο προϊόν. Τα έσοδα από την προσαύξηση δημοπρασίας δεσμοποιημένης δυναμικότητας πέραν της οριακής τιμής μοιράζονται όπως ορίζει η εγκεκριμένη από τη σχετική εθνική ρυθμιστική αρχή συμφωνία μεταξύ των διαχειριστών συστημάτων μεταφοράς, κατά περίπτωση, πριν από τις δημοπρασίες. Εφόσον δεν συνομολογείται συμφωνία πριν από τη δημοπρασία, τα έσοδα από την προσαύξηση δημοπρασίας δεσμοποιημένης δυναμικότητας αποδίδονται στους διαχειριστές συστημάτων μεταφοράς σε ίσες αναλογίες.
   6.   Οι εθνικές ρυθμιστικές αρχές εγκρίνουν μηχανισμούς ανάκτησης πλεονάσματος ή ελλείμματος. Εφόσον εφαρμόζεται καθεστώς ανώτατων τιμών, η εθνική ρυθμιστική αρχή εγκρίνει τον τρόπο χρήσης των εσόδων από τις τιμές δυναμικότητας που υπερβαίνουν τις αντίστοιχες τιμές του τιμολογίου.
   Άρθρο 27
   Υπόβαθρα δέσμευσης δυναμικότητας
   1.   Οι διαχειριστές συστημάτων μεταφοράς εφαρμόζουν τον παρόντα κανονισμό με την προσφορά δυναμικότητας μέσω ενός ή περιορισμένου αριθμού κοινών διαδικτυακών υποβάθρων δέσμευσης. Οι διαχειριστές συστημάτων μεταφοράς μπορούν να εκμεταλλεύονται τα εν λόγω υπόβαθρα οι ίδιοι ή να αναθέτουν κατόπιν συμφωνίας τη λειτουργία τους σε τρίτο, ο οποίος, όταν είναι αναγκαίο, τους αντιπροσωπεύει έναντι των χρηστών του δικτύου.
   2.   Τα κοινά υπόβαθρα δέσμευσης εφαρμόζουν τους ακόλουθους κανόνες:
   
               α)
            
            
               Εφαρμόζονται οι κανόνες και διαδικασίες για την προσφορά και την κατανομή της πάσης φύσεως δυναμικότητας σύμφωνα με το κεφάλαιο III.
            
         
               β)
            
            
               Έχει προτεραιότητα η καθιέρωση διαδικασίας για την προσφορά εξασφαλισμένης δεσμοποιημένης δυναμικότητας σύμφωνα με το κεφάλαιο IV.
            
         
               γ)
            
            
               Παρέχονται οι λεπτομέρειες λειτουργίας για να προσφέρουν και να αποκτούν δυναμικότητα στη δευτερογενή αγορά οι χρήστες του δικτύου.
            
         
               δ)
            
            
               Προκειμένου να χρησιμοποιούν τις υπηρεσίες των υποβάθρων δέσμευσης, οι χρήστες του δικτύου έχουν πρόσβαση και συμμορφώνονται με όλες τις εφαρμοστέες νομικές και συμβατικές απαιτήσεις που τους επιτρέπουν να δεσμεύουν και να χρησιμοποιούν δυναμικότητα στο δίκτυο των σχετικών διαχειριστών συστημάτων μεταφοράς στο πλαίσιο σύμβασης μεταφοράς.
            
         
               ε)
            
            
               Η δυναμικότητα σε κάθε μεμονωμένο σημείο διασύνδεσης ή εικονικό σημείο διασύνδεσης δεν προσφέρεται σε περισσότερα από ένα υπόβαθρα δέσμευσης.
            
         3.   Η συγκρότηση ενός ή περιορισμένου αριθμού κοινών υποβάθρων δέσμευσης διευκολύνει και απλουστεύει τη δέσμευση δυναμικότητας στα σημεία διασύνδεσης ανά την Ένωση προς όφελος των χρηστών του δικτύου. Προς τούτο, το ΕΔΔΣΜ Αερίου, εντός έξι μηνών από την έναρξη ισχύος του παρόντος κανονισμού, πραγματοποιεί δημόσια διαβούλευση, για να διαπιστωθούν οι ανάγκες της αγοράς. Η διαδικασία διαβούλευσης διαρκεί το πολύ έξι μήνες και περιλαμβάνει τη δημοσίευση από το ΕΔΔΣΜ Αερίου έκθεσης με τα αποτελέσματα της διαβούλευσης. Η έκθεση προσδιορίζει τις εναλλακτικές δυνατότητες όσον αφορά την πραγμάτωση των αναγκών της αγοράς που θα υποδειχθούν, λαμβανομένων υπόψη κόστους και χρόνου, με στόχο την εφαρμογή της καταλληλότερης επιλογής από τους διαχειριστές συστημάτων μεταφοράς από τρίτους για λογαριασμό τους. Κατά περίπτωση, το ΕΔΔΣΜ Αερίου και ο Οργανισμός διευκολύνουν τη διαδικασία αυτή.
   ΚΕΦΑΛΑΙΟ VII
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 28
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Με την επιφύλαξη του άρθρου 6 παράγραφος 1 στοιχείο α), ο παρών κανονισμός εφαρμόζεται από την 1η Νοεμβρίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Οκτωβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 211 της 14.8.2009, σ. 36.
   
      (2)  ΕΕ L 211 της 14.8.2009, σ. 94.
   
      (3)  ΕΕ L 176 της 15.7.2003, σ. 57.
   
      (4)  ΕΕ L 211 της 14.8.2009, σ. 1.
   
      (5)  ΕΕ L 295 της 12.11.2010, σ. 1.